EU tarik balik sekatan kemasukan 14 negara

BRUSSELS: Kesatuan Eropah (EU) meluluskan garis panduan yang mengesyorkan kepada negara anggotanya membuka semula pintu sempadan untuk 14 buah negara, termasuk Korea Selatan.

Majlis Eropah yang mewakili 27 negara anggota menerima pakai syor itu pada Selasa (waktu Belgium) dan akan  berkuat kuasa Rabu, lapor agensi berita Yonhap.

Setiap negara anggota akan dimaklumkan mengenai perkembangan terkini termasuk sejauh mana kelonggaran diberikan, bila dan bagaimana ia dilaksanakan, termasuk tempoh kuarantin kendiri. Senarai negara itu akan dikemas kini setiap dua minggu.

Selain Korea Selatan, negara Algeria, Australia, Georgia, Montenegro, Kanada, Jepun, Maghribi, New Zealand, Rwanda, Serbia, Thailand, Tunisia dan Uruguay turut termasuk dalam senarai itu.

Amerika Syarikat dikecualikan, manakala China diberi kelulusan sementara kerana EU memutuskan akan membenarkan perjalanan jika Beijing mengambil langkah yang sama terhadap pelancong EU.

Sejak pertengahan Mac, EU melarang kemasukan pengunjung yang bukan anggota blok itu, namun, pengecualian diberikan untuk perjalanan penting.

Sementara itu, seorang pegawai kementerian luar di Seoul berkata garis panduan untuk setiap negara mungkin berbeza bergantung kepada situasi Covid-19 di negara masing-masing dan faktor-faktor lain- Bernama

See author's posts


NOVEL: ENSERA WAT BUJANG SUGI

SEKEDA ari gaya langkau arau endur ngenduh jeman Wat Bujang Sugi dulu suba.

Tusun Ke-17

BEBAN PERAU PENGAYAU

ORANG tak beranchau tikai tujuh belah ruai baka ke begawai ngidangka pengabang. Dia dih orang lalu nesau orang sekayu betung randu nyuruk rampu randau tengang. Sugi mai orang ke begulu nunda tematu apung bindang. Iya mai orang betugung nunda lempaung ngambung batang. Iya mai orang baum.

Udah orang datai magang-magang, dia dih orang mayuh, orang banyak nanyaka  kebuah Sugi mai baum.

“Au unggal. Aku ke ngelumuka kitai ditu sekayu bentang landu nyerara rampu randau tengang baka tu ga. Nya alai kitai tu udah tembu ngetau ngisi kebau tibang pengindang. Udah kitai ngintu pengawa umai, kitai nyauka bebuaika darah rangkai lega langkang. Aku ka mai kita nengkalung laki ke tisi langit mandang. Mai kita ngudu ke munggu duju bukang. Mai kitai nganyau ke gilik tasik matang, nyerang bala besai ngagai menua Ribai,  di Tasik Besai Ledung Lelinang,” kemah ku Sugi nyaut.

“Sapa kitai ke pugu pandu matak serang?  Aya kitai Sentukan Buban ke tuai pala ke nyau buban ngemunga lalang midang?” ku tanya Bujang Paku Lawang.

“Ka pan enda aku. Nya alai, enti kitai nyau mansang nyerang, pagi ila barang kitai ke nadai terabai, kitai ban terabai rampai disimbang. Kitai ka ngambuh bujak besantuk pirak ke menchapak nunang awak tangkai lempuang. Kitai ka beban perau indu pengala kena kitai nyerang ke gilik tasik raya pangka leka gumbang belinggang,” kemah ku Sugi laki Sedinang.

“Nya alai, sapa kita ka nitihka aku?” kemah ku Bujang Paku Lawang. Orang mayuh nadai tentu nyaut enggau selingkut mulut dabung jarang. Semua orang betati deka nitihka Sugi laki Sedinang tang ga iya enda nyaut ngasuh Bujang Paku Lawang matak serang.

Tembu baum, orang pulai magang-magang. Pagi hari siti, nyerumba hari ke tawas teringkas siang, orang pan lalu nurun beban. Sugi tak bedau enda angkat ari panggau ke begurau tuntun pinggang. Sida Bujang Paku Lawang udah belabuh nebang batang tapang ba jalai pendai. Dia Sugi lalu ngangauka Endu Sedinang.

“Uji mih nuan Sedinang ngaga bekal ke kami dua adi kena kami dua beban perau indu langkan, kena kami nganyau ke gilik tasik nyapan nanjak gemuan gigi gumbang,” ku jaku Sugi.

Sedinang pan lalu ngaga rendai nyamai munyi api ke makai reban rangkai nyanggang ditebang. Sedinang ngaga penganan baka bulan rerak rumpang. Sugi lalu ngema sap isau beselang lalu nanggung rantung beliung kabang. Nya alai nurun mih Sentalau seduai Bujang Sugi lalu mansa sida ke nebang batang tapang.

“Kini seduai unggal?” kemah ku orang mayuh ke betubuh sampal magang.

“Kami dua tu ka ngiga kayu ke perau indu penchalang,” ku Sentalau.

“Au mih. Dini iya ke beli nya nemu kayu ke tau ke perau bangkung jungkang,” ku Bujang Paku Lawang.

MILIH KAYU DIBANKA PERAU

Bujang Sugi pan enda nyaut enggau singkut mulut jaku kenang. Seberai seduai iya tebing seberai lalu puntang seduai iya tebing seberang. Datai seduai di tingkah tanah ngua, di kampung bali rimba, dia lalu seduai tetentangka enggau sekengkang bulang mata kiba.

“Nakah ga pemanah kayu nya aka, batang kedang upa begamal linga-linga,” ku Sentalau.

“Au adi, enda nya tau ke berangai panjai lima, ke ruang buka sedepa enggaika parai manuk sabung aku Pungga, Manuk Lia ke Dilengka Mali Lengang,” ku Sugi. Tak ngenung dih Sentalau ninga jaku Sugi munyi nya.

“Sapa dih dama Sugi laki Sedinang?” kemah ku jaku iya tang mulut iya enda pansut. Kejang seduai iya ari nya seduai datai di tingkah tanah nyadai, di babas kayu tuai.

“Naka ga pemanah batang kedang mikai nyin aka wai bebatang lempai-lempai,” kemah ku Sentalau bejaku rengai-rengai.

“Nya adi wai,  enda tau ke perau indu berangai kena nyerang ke gilik tasik besai ngagai menua Raja Ribai enggaika parai manuk sabung aku, Sempurai Muntigerai Simbang Ambai Lancham Jerungkang,” ku Sugi ga.

Kejangka seduai ari nya, seduai datai di tingkah tanah nyala, di kampung jerung tengah kerapa. Seduai iya lalu malik nentang enggau sekengkang bulang leka mata.

“Peda nuan ika wai, batang ubah ala ke bebatang remba-remba nyin,” ku Sentalau.

“Nya baru tau diambi tua ke perau indu pengala. Nya ngayuka panjung pegari nyawa manuk sabung aku Laja mantaika leka begumba balang berang,” kemah ku jaku Sugi laki Sedinang. Dia seduai lalu mansang semak sereta mensiang. Seduai iya pan lalu ngaga tundan ke leman tuntung tiga. Dia seduai lalu ninga bejampung burung gaga tak kaung-kaung.

“Naka ga pemanah burung tua adi ke ngayuka panjung pegari nyawa engkitai ila mantaika leka balang berang ukai ke enda nyandihka tundan ke leman tuntung tigai,” ku Sugi.

Udah nya, seduai lalu belabuh nebang. Dinga tak chengai-chengai munyi embuas burung beragai.

“Naka ga pemanah burung tua adi wai, tua ke nebang batang kedang mikai. Tu ga ngayuka nyawa sida manuk sabung aku Sempurai mantaika leka begumba balang begundai ke rengai-rengai minta timang,” ku Sugi.

Nya naka jaku ke ngeluluka seduai iya ke ngiga kayu ke perau indu berangai lundai penulang. Udah nya lalu ditebang Sugi kayu nya ke tak rebah manah-manah ninggang tingkah tanah rata. Peda tak lantar pesilar ular naga ke benyawa nukangka rang. Peda puchuk iya tepan sambuk jelu gila ke benyawa nukangka rang. Dia dih Sentalau tak lalu rari ke tisi pemanah iya, tak enda redaya angkat nyingkang.

Sugi tak lalu ngelumpung ujung batang kedang dayung enggau rantung beliung baja. Peda tak sereta lalu beluntang. Dia seduai lalu duduk ngetu tengeju lembut tulang. Seduai iya lalu bepakaika asi rendai ke digulai santan direndang. Seduai iya makai asi  enda jena-jena mangkang lumpang. Seduai tak lalu makai asi ke diadu Endu Dara Sedinang ngisi geni tandan lempuang.

Tembu seduai iya makai ngisi kamai tandan lempuang, dia seduai tak duduk bekelenguk baka batang tapang puguk ke nyaruk nyemayang batang. Seduai duduk berandau di pulau babas pengerang.

Kelama seduai ke udah ngetu, dia Sentalau lalu mai Sugi belabuh beban.

“Mupuk mih tua ika beban mantaika balan beliung kabang,” ku Sentalau.

“Au kau adi, nama utai dipeguaika tua beban adi wai? Tua baru badu makai. Tua dulu gali galai ngedang belakang laban tua lelak ikak tulang. Udah manah pan tua ulih nebang,” ku Sugi. Sentalau tak berasai malu ke mai Sugi mupuk beban ngena balan beliung kabang.

MINTA TULUNG ANTU

Seduai pan lalu ngaga balai ngenyadika seregu rau meranggang. Dia Sentalau pan lalu ngambi babas penumbas iya ke balai galai tinduk telentang. Tak enda berasai iya lalu tinduk jenak munyi ke matak unak jelayan ngerang.

Ninga seput Sentalau tak nyau beranyut munyi ai surut ke besintak langkang, dia Sugi pan enda tinduk. Nya alai laban iya ke tau ajih, iya pan lalu bejaku bekelulu nyampau dikenang. Iya tak lalu muchau munyi Melanau nimbau bangkung di ujung tanjung bekumbang. Iya tak lalu nyapa munyi sada Manang Chelung, lalu nyampi iya enggau seri gigi ujung dabung. Iya ngangauka antu ke datai ari peru teluk kampung, ngangauka jelu ke bebulu bauh bejeritung, ngangauka aya iya antu gerasi ke begigi, pala baka rintung, ngangauka sida buau datai ari rantau bekangau parau rekung.

See author's posts


TUNJUK PERASAAN KIAN GANAS

PARIS: Keganasan meletus di sini semalam dalam insiden tunjuk perasaan besar-besaran yang berlangsung kali kedua berturut-turut pada hujung minggu bagi membantah undang-undang keselamatan baharu.

Undang-undang itu memperuntukkan peraturan bagi menyekat wajah pegawai polis daripada didedahkan.

Penunjuk perasaan bertempur dengan polis dan ada yang bertindak memecahkan tingkap kedai di jalanan, bank dan pasar raya.

Tunjuk perasaan mingguan itu mengundang tekanan kepada kerajaan pimpinan Presiden Perancis, Emmanuel Macro dan ia dilaporkan semakin tegang selepas polis bertindak memukul seorang penerbit muzik berkulit hitam bulan lalu.

Bagaimanapun, Menteri Dalam Negeri melaporkan angka penunjuk perasaan yang turun di jalanan di seluruh negara semalam mencatatkan penurunan iaitu sekitar 52,350 berbanding 133,000 orang pada hujung minggu lalu.

Beliau turut memaklumkan, kira-kira 5,000 orang awam terbabit dalam tunjuk perasaan di Paris berbanding 46,000 penduduk yang turun ke jalanan pada minggu lalu.

Anggota tunjuk perasaan dikenali sebagai pergerakan rompi kuning yang turut menggegarkan Perancis dengan desakan berikutan kelemahan dalam isu kesaksamaan sepanjang musim sejuk pada 2018 hingga 2019 lalu antara yang menonjol dalam demonstrasi kali ini.

Beberapa kereta turut dibakar sepanjang Avenue Gambetta ketika ribuan penunjuk perasaan bergerak menuju ke tengah Place de la Republique, kata wartawan AFP.

Penunjuk perasaan turut melemparkan objek ke arah polis yang bertindak menyemburkan gas pemedih mata.

Sementara itu, Menteri Dalam Negeri, Gerald Darmanin menulis menerusi ciapan di Twitter bahawa polis berdepan penduduk yang bertindak amat ganas.

“Tindakan seperti samseng itu merosakkan republik ini,” katanya.

Seramai 60 penunjuk perasaan ditahan di seluruh negara, manakala lapan anggota polis dilaporkan tercedera dalam insiden berkenaan, kata Darmanin.

Ia adalah satu daripada hampir 100 tunjuk perasaan yang dirancang di seluruh Perancis terhadap undang-undang keselamatan baharu itu dengan ribuan penduduk berkumpul di bandar-bandar termasuk Montpellier, Marseille dan Nantes, di mana dua polis cedera akibat terkena molotov cocktail. – AFP

See author's posts


Ekonomi APEC digesa kekal pasaran terbuka

KUALA LUMPUR: Anggota Kerjasama Ekonomi Asia-Pasifik (APEC) perlu komited untuk terus membuka pasaran mereka semasa tempoh mencabar ini selain tidak melaksanakan dasar perlindungan, kata Pengarah Eksekutif Sekretariat APEC, Tan Sri Rebecca Fatima Sta Maria.

Beliau berkata, berikutan pandemik Covid-19, yang meragut hampir 300,000 nyawa di seluruh dunia, rantau ini perlu menggalakkan sokongan lebih besar untuk sistem penjagaan kesihatan di samping memastikan harga bekalan dan peralatan perubatan berpatutan.

“Kita semua harus komited kepada usaha ini untuk meningkatkan kedudukan kita, sekali gus boleh memerangi pandemik ini bersama-sama dalam keadaan kita yang lebih baik sekarang,” katanya semasa sesi taklimat Forum Ekonomi Dunia-Pertubuhan Kesihatan Sedunia (Rantau Pasifik Barat) secara dalam talian semalam.

Sesi selama sejam itu, yang disiarkan secara langsung menerusi weforum.org dan saluran media sosial forum tersebut, mengetengahkan pakar penting daripada sektor kesihatan awan, kerajaan, perniagaan dan media untuk berkongsi pandangan mereka mengenai krisis Covid-19.

Sta Maria berkata semua ekonomi APEC perlu bekerjasama untuk mewujudkan persekitaran pelaburan saksama, tanpa diskriminasi, telus dan stabil bagi memastikan perdagangan dan perniagaan terus mengalir khususnya semasa tempoh mencabar ini.

“Kebimbangan kita adalah kesan pandemik itu ke atas aspek yang paling mudah terjejas dalam ekonomi kita serta ekonomi yang rentan.

“Perdagangan adalah alat penting untuk mempermudah akses kepada barangan perubatan yang membantu menangani cabaran yang sedang kita hadapi, terutama berkaitan akses kepada peralatan pelindungan diri seperti penutup hidung dan mulut serta sarung tangan getah,” katanya.

APEC mewakili 40.8 peratus atau AS$404.5 bilion nilai import global barangan perubatan penting serta 28.8 peratus (AS$271.8 bilion) daripada eksport global.

Lebih 90 peratus perdagangan barangan perubatan di rantau Asia-Pasifik melibatkan 10 negara daripada 21 negara anggotanya.

Sta Maria berkata APEC memahami bahawa beberapa negara telah melaksanakan sekatan eksport ke atas barangan perubatan malah amalan tersebut dibenarkan oleh Pertubuhan Perdagangan Dunia.

“Bagaimanapun, lebih penting untuk kita memastikan langkah ini adalah sesuai, berkadar, telus dan bersifat sementara.

“Melangkah ke hadapan, setiap kerajaan benar-benar perlu menyediakan sokongan penuh kepada sistem penjagaan kesihatan dan perlindungan sosial,” katanya.

APEC mempunyai purata 4.1 katil hospital, 1.9 pakar perubatan dan 3.9 jururawat atau bidan bagi setiap 1,000 orang penduduk dan angka ini telah meningkat sejak penularan Sindrom Pernafasan Akut Teruk pada 2003, katanya. – Bernama

See author's posts


Sidang Kemuncak Belia 2021 fokus perkasakan belia

Bertempat di Balai Budaya, Dewan Bahasa dan Pustaka Cawangan Sarawak, telah berlangsung Sidang Kemuncak Belia 2021 yang dirasmikan oleh Datuk Snowdan Lawan, Menteri Muda Belia dan Sukan, merangkap Bendahari, Tabung Ekonomi Gagasan Anak Sarawak (TEGAS).

Program yang dianjurkan oleh Dewan Bahasa dan Pustaka (DBP) dan TEGAS, dengan kerjasama Kementerian Belia dan Sukan Sarawak dan Jabatan Belia dan Sukan Sarawak ini, berupa yang kali keduanya dianjurkan selepas Sidang Kemuncak Belia 2019.

Dalam ucapan perasmiannya Datuk Snowdan menegaskan penekanan tahun ini difokuskan kepada matlamat untuk memperkasakan generasi atau belia di Sarawak ke arah negara maju 2030 seperti yang disarankan oleh Yang Amat Berhormat Ketua Menteri Sarawak.

“Dalam bidang teknologi, kita bergerak ke arah teknologi digital dengan kewujudan Sarawak Multimedia Authority (SMA) yang secara tidak langsung membantu mempromosi kemampuan teknologi di Sarawak.”

“Saya yakin, dengan adunan jitu pemikiran belia dan pembangunan prasarana teknologi, mereka dapat bersama-sama membangunkan serta menaikkan lagi imej Sarawak di mata dunia.”

Memetik contoh penularan pandemik Covid-19, beliau menyatakan bahawa hal yang sedemikian itu mengubah cara hidup secara menyeluruh kepada teknologi maklumat seperti pembelian barang, makanan, malah cara kerja yang menggunakan pelantar media.

Namun, beliau turut mengingati golongan belia bahawa walaupun teknologi berupa bidang yang amat berguna, namun, teknologi juga berupa tuan yang sangat berbahaya.

“Oleh sebab itu, gunakanlah teknologi dengan berhemah supaya kita menjadi tuan yang menguasai teknologi, dan bukannya hamba yang dikuasai teknologi.” Tambah beliau.

Sebelum itu, dalam ucapan alu-aluannya, Pengarah DBP, Abang Haliman Abang Julai merakamkan penghargaan kepada pihak yang telah menjayakan program untuk memperkasa belia, khususnya di Bumi Kenyalang,

Beliau turut memaklumkan bahawa satu model baharu yang bertepatan dengan semangat zaman atau zeitgeist telah dicetuskan dalam sesi dialog antara Menteri Belia dan Sukan Malaysia dengan Ahli Dewan Tertinggi Majlis Belia Malaysia yang lebih konprehensif selain mensinergikannya dengan polisi nasional dan global, iaitu Wawasan Kemakmuran Bersama dan Matlamat Pembangunan Mapan.

“Maka, model baharu ini harus turut mengambil kira pembaharuan ‘manhaj’ (model) gerakan belia sebagai lokomotif kepada Pembangunan Belia.” Ujar beliau.

Sidang Kemuncak Belia kali ini terisi dengan Sesi Utama yang menampilkan Encik Ahmad Qadri bin Basri, penerima Anugerah Perdana Belia Negara 2019 dan Encik Awangku Meralai Pengiran Mohamed, Ketua Pegawai Operasi TEGAS, membicarakan skop Agenda Belia untuk Mendepani Revolusi 4.0.  Sesi kedua berupa forum Bicara Orang Muda yang menampilkan Puan Diyana Abdul Hakim, pengasas Air Menoess, Encik Khalid Husseine Tuah, penerima Anugerah Belia Sarawak 2020, dan Puan Nur Azsheildha Sahran, penggiat sastera dengan tajuk, “Masa Depan Generasi Alfa di Tangan Generasi Y dan Z.  Moderator sesi-sesi berkenaan ialah, Encik Osman Zaini  dan Encik Muhammad Azizi Rahim, kedua-duanya Guru Besar Muda.

See author's posts


Mahu cipta kejutan

SEMARANG Village United (SVU) yang bakal dicabar Pusa United pada pusingan akhir Kejohanan Bola sepak Tertutup Betong Sembilan Sebelah Piala Razi pada 13 Mac depan mahu mencipta kejutan terakhir bagi mencapai gelaran juara.

Anak-anak buah Abdul Rahman Ismail itu sedia berentap dengan semangat juang yang amat tinggi ketika menentang nama-nama besar sepanjang kejohanan bola sepak itu semenjak 5 Februari lepas meski pun bukan bergelar pasukan pilihan.

Kemenangan SVU ke atas Jang BS pada aksi separuh akhir tempoh hari menerusi jaringan g1-0 menerusi Hamizi Azmi telah mengesahkan kemaraan pasukan dari Kampung Semarang itu ke final.

Kapten pasukan Azammudin Murat menzahirkan perasaan gembira dan syukur kerana SVU berupaya sampai ke peringkat akhir kejohanan yang dianjurkan oleh PBB Cawangan Saribas dengan kerjasama Syarikat Permata RZR dan Kelab Sukan Rekreasi Laser Light (KSRLL) Debak.

“Perasaan sangat gembira, rasa bersyukur kepada Allah S.W.T. dan kami berharap mampu menjulang piala liga bola sepak kali ini kelak.

“Bagaimanapun, kami enggan terlalu yakin kerana Pusa United juga pasukan yang hebat. Tetapi Insya-Allah kami akan melakukan yang terbaik.

“Kami akan terus menitikberatkan disiplin dengan persediaan mental yang mencukupi apabila berada di dalam padang kerana itulah yang telah melayakkan kami sampai ke tahap ini,” katanya ketika ditemui tempoh hari.

Ditanya tentang cabaran, penjaring salah satu gol SVU pada pusingan suku akhir itu menyifatkan kejohanan bola sepak kali ini banyak menonjolkan bakat baharu daripada setiap kampung.

Untuk rekod, perjalanan SVU pada pertandingan inidi peringkat kumpulan diundi bersama-sama KSRTB (Tuie), GMP Betong, Jang BS B (Spaoh) dan Dom FT (Pusa).

Kemudian di peringkat suku akhir, SVU bertemu Skyline FC dengan keputusan 2-1. Gol SVU dijaringkan kapten, Azammudin dan Muhammad Asyraf Raden.

Untuk satu lagi pasukan yang berjaya menempah tiket ke pusingan akhir iaitu Pusa United, tonggak utamanya terdiri daripada belia-belia Kampung Pusa diketuai Rais Ajis.

Pasukan bimbingan Iswandy Mahbar (pengurus) dan Mas Iswandy Razali (jurulatih) itu terdahulu turut mendapat tentangan hebat di peringkat kumpulan.

Namun, usaha gigih semua pemain berhasil apabila mereka mara ke suku akhir.

“Nasib agak menyebelahi Pusa United apabila kami menang ketika menentang Bungin Villa melalui sepakan penalti 5-4.

“Di peringkat separuh akhir, kami sekali lagi mencatat kemenangan bergaya menerusi jaringan gol 2-0 apabila menentang pasukan LOY69 FC (Mangut) ,” kata Mas Iswandy.

Pusa United mendapat sokongan Miraz Enterprise dan Multimedia Cybergates Sendirian Berhad.

Bakal sang juara akan membawa pulang wang tunai RM2,000 beserta piala dan pingat manakala naib juara pula akan memenangi wang tunai berjumlah RM1,500 beserta piala dan pingat.

Oleh VALENTINE NGUMBANG

See author's posts


Kelas dewasa basmi buta huruf di luar bandar

KELAS dewasa ditubuhkan di kawasan pinggir bandar dan kawasan luar bandar bertujuan untuk membasmi buta huruf. Lanjutan daripada kelas dewasa, Rancangan Pedoman Tugasan (RPT) diwujudkan dengan matlamat yang sama untuk membasmi buta huruf melalui konsep 3M iaitu Membaca, Menulis dan Mengira. Menurut Pembantu Pembangunan Masyarakat, Jabatan Kemajuan Masyarakat (KEMAS) Siti Salmah Abdullah, pada masa ini Pendidikan Literasi Fungsian (PLF) merupakan lanjutan daripada RPT. Katanya ia merupakan satu aktiviti tidak formal yang memberi peluang kepada warga dewasa, belia-beliawanis dan golongan remaja yang tercicir daripada pendidikan formal dan mendapatkan bimbingan asas 3M. Menurut Siti yang telah berkhidmat hampir 30 tahun dengan KEMAS, program PLF adalah program untuk membasmi buta huruf yang bermatlamat meningkatkan tahap literasi di luar bandar dan pedalaman melalui 3M ke arah meningkatkan kualiti hidup masyarakat. Katanya kumpulan sasar untuk mengikuti PLF ini ialah orang dewasa, belia-beliawanis dan golongan remaja yang tercicir daripada pendidikan formal. Menceritakan tentang sejarah kelas dewasa di Marudi, Siti Salmah memberitahu, sekolah dewasa di Marudi bermula pada tahun 1991 dengan tenaga pengajar pada ketika itu hanyalah beliau sendiri. Katanya Rumah Majelit Sungai Meno Tinjar Lapok Baram menjadi kawasan pedalaman pertama dibuka untuk tujuan PLF. Kawasan ini menurut Siti adalah dari suku kaum Penan dengan jumlah kumpulan peserta pertama seramai 15 orang. “Kini kelas PLF Kemas semakin bekembang dan mendapat sambutan menggalakkan daripada masyarakat pedalaman yang memerlukan perkhidmatan daripada PLF Kemas,” katanya. Selain itu, tegas Siti, PLF Kemas Baram telah menunjukkan peningkatan dari segi penambahan dua tenaga pengajar iaitu Rita Sultan Abdullah dan Rosmawati Peterus. Katanya hasil daripada PLF Kemas, peserta memperoleh pelbagai pengalaman dan kelebihan masing-masing seperti berkemampuan dalam menerapkan asas 3M dalam kehidupan seharian mereka.Selain dari mempelajari 3M, peserta juga dapat menimba ilmu tambahan seperti kemahiran kraf tangan dan masakan. “Perkhidmatan Kelas Pendidikan Literasi Kemas Baram telah banyak membantu dalam membasmi golongan buta huruf di kawasan pedalaman dan belia-beliawanis yang tercicir dari pendidikan normal,” tambah Puan Siti.

Oleh JIKU JUGUONG

See author's posts


T-MEGA tekankan industri perkayuan

TANJUNG MANIS: Kerajaan Sarawak telah menjadikan Tanjung Manis sebagai Tanjung Manis Economic Growth Area (T-MEGA).

Timbalan Ketua Menteri yang juga Menteri Pembangunan Bandar & Sumber Asli II dan Menteri Perdagangan Antarabangsa & Industri, Terminal Perindustrian & Pembangunan Usahawan, Datuk Amar Awang Tengah Ali Hasan berkata, di antara industri yang ditekankan selain industri perkayuan yang diasaskan pada permulaan pembangunan Tanjung Manis pada tahun 1990-an, ialah industri pembinaan dan pembaikan kapal, industri bersasaskan kelapa sawit, perikanan, aktiviti pertanian dan penternakan ikan termasuk aktiviti pemprosesan makanan halal.

“Bertepatan dengan adanya aktiviti pertanian secara besar-besaran, Tanjung Manis berpotensi dipromosikan sebagai pusat pengeluaran makanan untuk  pasaran domestik dan luar negara.

“Selain agenda membangunkan perusahaan secara besar-besaran dalam industri tersebut, agenda lebih besar ialah inisiatif pembangunan luar bandar untuk kebaikan rakyat tempatan memandangkan ‘spin-off’ daripada projek mega ialah peluang-peluang perniagaan, penyertaan dalam aktiviti pertanian, penjanaan peluang-peluang pekerjaan dan taraf kualiti hidup yang lebih tinggi  seperti mana yang dinikmati oleh penduduk di bandar,” katanya di Majlis Sesi Penyerahan Surat Kelulusan Prinsipal Untuk Pemberimilikan Tanah Kepada Penduduk Lapan Buah Rumah Panjang Kampung Tusok, Sebayang dan Tanjung Manis, bertempat di Dewan IKS, Kompleks Industri Perabot Pusaka, pagi semalam.

Beliau yang juga Pengerusi Lembaga Pengurusan Perbadanan Kemajuan Perusahaan Kayu Sarawak (PUSAKA) berkata, bagi menarik pelaburan ke Tanjung Manis, sejak 1990 hingga kini, pihak kerajaan telah membelanjakan RM3.19 bilion untuk membangun infrastruktur bagi menyokong industri-industri yang dirancangkan untuk Tanjung Manis.

“Banyak telah kita lakukan dan banyak lagi yang perlu dilakukan. Justeru, dalam 5 tahun yang akan datang dianggarkan kita perlukan sejumlah RM989.3 juta pembiayaan daripada kerajaan dan juga pihak swasta bagi melaksanakan projek-projek yang dicadangkan.

“Projek tersebut ialah Integrated Paloh Marine Engineering Park & Access Road (dengan utiliti dan kemudahan)  RM397.3 juta , pengerukan saluran navigasi Kuala Rajang RM200 juta , Tanjung Manis Furniture Park (RM12 juta) , Taman Perindustrian Pemprosesan Makanan (infra asas) bernilai RM65 juta ; menaik taraf Lapangan Terbang Tanjung Manis kepada Code3C (B737) berjumlah RM300 juta , Controlled Environment Agriculture (CEA) untuk Cash Crops bernilai RM15 juta dan penyediaan Pusat Semaian Benih Buluh bernilai RM5 juta,” ujarnya.

Dalam pada itu, katanya, pihak kerajaan telah mengenalpasti industri buluh sebagai salah satu industri yang perlu diceburi sebagai penjana pendapatan negeri.

“Dengan itu PUSAKA telah diamanahkan untuk membangun industri buluh bagi mengurangkan kebergantungan kepada kayu balak sebagai sumber bahan mentah untuk industri perkayuan.

“Sebagai permulaan, seluas 8,000 hektar ladang buluh komersial serta 800 hektar ladang buluh komuniti di wilayah tengah akan diusahakan sehingga tahun 2027.

“Dari keluasan tersebut, dijangka 264,000 ton batang buluh dapat dihasilkan untuk digunakan oleh produk nilai tambah seperti Bio-Char, Cips buluh, tektil lantai, kraftangan dan sebagainya. Untuk makluman melalui usahasama PUSAKA dan Subur Tiasa Holding Berhad, sebuah Kilang Bio-Char akan ditubuhkan di Nanga Dap, Sibu awal tahun depan,” katanya lagi.

Tambahnya lagi, setakat ini jumlah pelaburan  di T-MEGA ialah RM1.4 bilion dan  sejumlah RM803.5 juta dicadangkan untuk dilaksanakan hingga 2026.

Turut diadakan dimajlis yang sama ialah penyampaian benih nenas dan benih buluh serta majlis pertukaran Memorandum Persefahaman (MoU) di antara PUSAKA Food Industry Sdn Bhd  dan Zebu Catle Sdn Bhd.

Oleh EARL ANEK

See author's posts


Kerancakan ekonomi gig ketika pandemik

SIRI 1

Dunia seakan terhenti seketika apabila virus Covid-19 bertebaran di seluruh ceruk dan pelosok dunia.  Virusnya kecil tetapi kesannya besar sehingga ekonomi banyak negara menjadi lumpuh.  Ketika banyak sektor ekonomi terpaksa memperlahankan temponya, satu ekonomi pula terus cergas iaitu ekonomi gig.

Menurut Pensyarah Kanan dan Penyelaras Program Ekonomi Perniagaan dari Fakulti Ekonomi dan Perniagaan, Universiti Malaysia Sarawak (UNIMAS), Dr. Rosita Hamdan, ekonomi gig merujuk kepada dunia pekerjaan yang didominasikan oleh projek perundingan dan pekerjaan separuh masa.

Dari sudut definasi oleh Pertubuhan Buruh Antarabangsa (ILO), ekonomi gig dipelopori oleh buruh bebas, secara berasingan, dalam lingkungan geografi yang luas dan secara tidak langsung bersaing di antara satu sama lain.

“Selain itu, ekonomi gig juga disebut sebagai ekonomi berkongsi (sharing economy), ekonomi kolaboratif (collaborative economy), ekonomi digital, ekonomi orang ramai (crowd economy) atau ekonomi rakan sebaya (peer-to-peer economy). Model ekonomi gig bergantung kepada pekerja bebas yang juga dikenali sebagai “giggers”,” kata beliau.

Dengan erti kata lain ekonomi gig adalah pasaran buruh jangka pendek di mana pekerja gig melibatkan diri dalam kemahiran, kontrak jangka pendek atau berasaskan tugasan, bebas dan fleksibel, disertai oleh mereka yang ingin mencari pengalaman dan menghabiskan masa atau kerana minat.

Pekerja gig pula terdiri daripada pekerja separuh masa, pekerja bebas, kontraktor bebas dan pekerja berasaskan projek di mana mereka menyara kehidupan bergantung kepada permintaan kerja.  Selain itu, ekonomi gig bertumpu di kawasan bandar dan bergerak melalui penggunaan laman sesawang atau aplikasi telefon dalam berkomukasi dengan pelanggan.

Sektor yang terlibat dalam ekonomi gig adalah termasuk sektor pembinaan, aset dan hartanah, penjagaan kesihatan, sektor rantaian bekalan dan perkhidmatan kewangan. Faktor-faktor yang menyumbang kepada ekonomi gig di Malaysia adalah peningkatan flatform digital seperti telefon pintar dan internet, peningkatan kos isi rumah, pekerjaan bergerak yang semakin menjadi pilihan, dan perkembangan ruang dan peluang berkerja bersama.

Selain itu, fator lain yang menggalakkan pertumbuhan ekonomi ini adalah kerana masalah kurang pekerja kemahiran tinggi, perubahan pasaran dan permintaan pelanggan, kehendak terhadap kepuasan hasil dan perhatian segera dalam tugasan dan juga keperluan majikan untuk mengoptimakan kos secara efisyen.

Dalam Pelan Rancangan Malaysia ke-12 (2021-2025), ekonomi gig telah diketengahkan sebagai sumber pembangunan ekonomi baharu negara yang banyak menyuntik peningkatan dalam keluaran dalam negara kasar Malaysia.

Menurut bancian tenaga buruh oleh Jabatan Statistik Malaysia, penglibatan tenaga kerja bebas dalam sektor ekonomi Malaysia meningkat daripada 1,954.7  pada tahun 2010 kepada 2,380.9  pada tahun 2020.

Dapatan daripada Institut Penyelidikan Khazanah turut menyokong bahawa peningkatan pekerja persendirian meningkat terutamanya di kawasan bandar sejak tahun 1995 adalah pada 12% dan terus meningkat terutama dalam kalangan generasi muda yang berumur di bawah 35 tahun.

“Sektor ini banyak dipelopori oleh generasi muda yang celik teknologi yang dijangka terus berkembang terutama dalam keadaan krisis pandemik semasa apabila ramai tenaga kerja yang hilang pekerjaan, beralih kepada flatform digital untuk menyara kehidupan,” tambah Dr. Rosita.

Sementara itu, menurut laporan PricewaterhouseCoopers (PWC), sumbangan daripada sektor ekonomi gig ini telah diramal mencapai nilai lebih kurang $63 bilion pada tahun 2020.

EKONOMI GIG DI SARAWAK

Pandemik Covid-19 sangat memberi kesan negatif kepada kelestarian kehidupan penduduk di seantero dunia, Malaysia malahan di negeri Sarawak. Jabatan Perangkaan Malaysia melaporkan di awal penyebaran pandemik iaitu pada Mac 2020, kadar pengangguran di negeri ini telah meningkat sehingga 3.3 peratus, manakala kadar pengangguran di Malaysia terus meningkat kepada 4.8 peratus pada November 2020.

Dengan krisis dan cabaran wabak yang masih berlanjutan, jumlah pengangguran dalam kalangan isi rumah di Sarawak tentunya semakin meningkat serta mendatangkan kesan yang negatif kepada pembangunan sektor ekonomi dan pembangunan sosial negeri seperti peningkatan kemiskinan, kepinggiran golongan berpendapatan rendah dan miskin serta pelbagai masalah ekonomi dan sosial yang lain.

“Sejajar dengan inisiatif kerajaan negeri Sarawak melalui Strategi Ekonomi Digital Sarawak 2018-2022, ekonomi gig di negeri ini pastinya mempunyai potensi yang besar dan akan berupaya dimajukan sebagai pemacu pembangunan ekonomi dan sosial negeri terutama pada masa kini dan seterusnya pada fasa pasca pandemik Covid-19 kelak,” kata beliau.

Dengan adanya inovasi digital di negeri Sarawak dan faedah yang ditawarkan melalui sektor ekonomi gig ini, tenaga kerja terutama ketua isi rumah yang kehilangan pekerjaan mempunyai alternatif untuk sekurang-kurangnya terus mempunyai pendapatan untuk kelestarian ekonomi rumah tangga.

Walaupun mungkin penjanaan pendapatan melalui ekonomi gig ini tidaklah selumayan daripada pendapatan upah tetap tetapi sekurang-kurangnya ia membantu mengurangkan beban tanggungan isi rumah.

Menurut Dr. Rosita, penambahbaikan jaringan digital dalam negeri serta bantuan bagi menambahbaik pakej ekonomi gig yang sedia ada adalah sangat penting selain menawarkan pakej rangsangan bagi sektor ekonomi ini.

Pembangunan sektor perkerjaan di bawah ekonomi gig ini akan turut memberi kesan limpahan ekonomi kepada sektor ekonomi negeri yang lain seperti perindustrian kecil sederhana tempatan yang juga terjejas kerana pandemik covid 19.

“Selain itu, khidmat penghantaran makanan melalui perkhidmatan GrabFood dan foodPanda yang meningkat permintaannya kerana perintah kawalan pergerakan serta kebolehan generasi muda untuk menjana pendapatan sebagai seorang pengaruh media sosial melalui vlogs di YouTube dan sebagainya membantu golongan belia menjana pendapatan berterusan dan membantu graduan-graduan muda untuk mempunyai pekerjaan sementara serta menimba pengalaman,” ujar beliau.

Ekonomi gig juga dijangka  mengubah struktur pembangunan sumber manusia di firma-firma ekonomi di mana kebanyakan firma lebih cenderung untuk menawarkan pekerjaan kontrak jangka pendek atau bergantung tugasan berbanding pekerja upah tetap bagi mengurangkan kos pengurusan firma.

Menurut kajian PWC, menjelang 2020 lebih 20 peratus tenaga kerja negara adalah termasuk pekerja kontrak atau jangka pendek dan pekerja bebas.  Oleh itu, permintaan terhadap tenaga buruh pastinya meningkat dan peluang pekerjaan yang berasaskan kemahiran akan banyak ditawarkan kepada golongan belia berpotensi di negeri ini. Perubahan struktur pasaran dan permintaan pelanggan merupakan faktor tolakan dalam menjana ekonomi gig yang menarik minat lebih ramai tenaga buruh di negeri ini.

SOKONGAN KERAJAAN

Menyedari potensi ekonomi gig ini, ekonomi digital terus diberi keutamaan khusus oleh kerajaan pusat serta negeri di mana ia merupakan antara teras utama yang diumumkan di dalam belanjawan Malaysia 2020.

Sebagai usaha membantu membangunkan ekonomi gig ini, kerajaan juga telah memperkenalkan Pelan Jana Semula Ekonomi Negara (PENJANA) dengan pakej dana sebanyak RM75 juta di mana RM50 juta adalah untuk tujuan memberi galakan kepada majikan yang terlibat dalam ekonomi gig untuk mendaftarkan pekerja mereka dalam Pertubuhan Keselamatan Sosial (PERKESO) dan I-Saraan dalam Kumpulan Wang Simpanan Pekerja (KWSP) dan selebihnya peruntukan sebanyak RM25 juta untuk program Latihan melalui Perbadanan ekonomi Digital Malaysia (MDEC) iaitu Program ‘Global Online Workforce’ (GLOW) .

Di samping itu, program MyGIG membolehkan rakyat Malaysia untuk menjana pendapatan tinggi melalui digitalisasi ekonomi. Sehubungan itu terdapat 140 platfom yang menyediakan peluang kepada pekerja gig dan pekerja bebas dan dianggarkan sebanyak 540,000 pekerja yang aktif dalam sektor ini.

Seramai 190,000 orang daripadanya bekerja sebagai penghantar makanan dalam perkhidmatan Grab dan Foodpanda serta pemandu bagi pelbagai flatform logistik.

Akhir-akhir ini, kerajaan di bawah Pakej Perlindungan Rakyat dan Pemulihan Ekonomi (PEMULIH) telah mewujudkan Program eLadang dalam membantu menaiktaraf pendapatan para petani melalui teknologi peladangan digital, pendekatan ekonomi berkongsi di bawah inisiatif eRezeki membolehkan isi rumah daripada kumpulan berpendapatn rendah untuk menjana pendapatan tambahan dengan melakukan tugasan digital. Program kempen ‘go eCommerce’ dan ‘Shop Malaysia Online’ (SMO) dengan peruntukan sebanyak RM300 juta bagi membantu peniaga dan usahawan tempatan untuk beralih menggunakan flatform eDagang dan eBayar dalam urusniaga mereka.

Kempen SMO  pula merupakan insentif kerajaan dalam bentuk diskaun, rebat dan baucar penghantaran kepada rakyat untuk menggalakkan urusniaga pembelian secara dalam talian daripada peniaga tempatan.

Oleh HAINI DARANI

See author's posts


Pemansuhan ISA nafas baharu GPS

SRI AMAN: Tindakan Kerajaan Persekutuan memansuhkan Akta Keselamatan Dalam Negeri (ISA) ketika era Barisan Nasional (BN) pada 2011 dahulu memberi nafas kepada Gabungan Parti Sarawak (GPS).

Ini kerana tindakan berkenaan memberi laluan kepada Ketua Menteri Ke-5 ketika itu, Allahyarham Pehin Sri Adenan Satem untuk bertindak merungkai hak dan kepentingan Sarawak dalam Perjanjian Malaysia 1963 (MA63).

“Setelah beliau (Adenan) meninggal dunia, Kerajaan GPS pimpinan Ketua Menteri Ke-6  Datuk Patinggi Abang Johari Tun Openg meneruskan perjuangan Sarawak dalam menuntut hak dan kepentingan negeri ini dalam perjanjian berkenaan.

“Akhirnya, perjuangan berkenaan menampakkan perkembangan sangat positif apabila beberapa tuntutan kita berjaya dipenuhi oleh Kerajaan Persekutuan baru-baru ini,” kata Menteri Muda Kesejahteraan Komuniti, Datuk Francis Harden Hollis ketika merasmikan Agriculture Community Outreach Programme (AgriCOP) anjuran Jabatan Pertanian Bahagian Sri Aman di Rumah Thomas Lawan, Sengkuang Ulu di sini, Isnin lalu.

Selain itu, Harden turut menggesa penduduk agar tidak mengadai masa depan hidup anak cucu mereka dengan bertindak menukar Kerajaan Sarawak sedia ada pada Pilihan Raya Negeri (PRN) ke-12 nanti.

Ujarnya, tiada sebab untuk penduduk mahu bertindak demikian memandangkan GPS berjaya menuntut sebahagian hak dan kepentingan negeri dalam MA63 seperti yang diperjuang oleh arwah Pehin Sri Adenan Satem dahulu.

“Lagi pun Kerajaan Sarawak pimpinan GPS sebelum ini telah melaksana banyak projek mega yang menelan kos ratusan hingga bilion ringgit bagi memacu proses pembangunan negeri kita ke tahap lebih tinggi.

“Tambahan lagi, Sarawak kini sedang mengejar status negeri maju pada 2030 dan ia boleh dicapai selagi penduduk kita terus kekal setia menyokong GPS bagi tujuan itu,” kata beliau.

Terdahulu, seramai 86 peserta dari lapan rumah panjang di sini menyertai program ini yang bertujuan untuk memberi pendedahan terhadap kelebihan projek tanaman dan ternakan dalam kalangan mereka.

Antara pengisian program itu adalah Taklimat Teknologi Tanaman Nenas yang disampaikan oleh Jabu Saging, Taklimat Teknologi Tanaman Rambutan Anak Sekolah oleh William Martin, Taklimat Teknologi Tanaman Padi oleh Chadum Lawan.

Dua lagi taklimat turut disampaikan pada program berkenaan iaitu Ternakan Khinzir/Ayam/Itik oleh Glenice Bulan dan Ternakan Ikan Dalam Tangki oleh Patrick Layong Ulai.

Harden pada program itu mengumum peruntukan RM5,000 kepada Jawatankuasa Kemajuan dan Keselamatan Kampung (JKKK) Rumah Sengkung Ulu dan RM3,000 untuk biro wanitanya dengan 47 Kenyalang Gold Card disampai kepada penerima dari lapan buah rumah panjang berkenaan.

Turut hadir Pegawai Pertanian Bahagian Sri Aman, Freddy Paul Giang Enggie, Pegawai Pertanian Daerah Sri Aman, Jabu Saging, Pegawai Veteriner Daerah Sri Aman, Glenice Bulan, Timbalan Walikota MDSA Kaunselor Andar Suntai dan Pemanca Jegai Jawa.

See author's posts


MEDAC tawar kemudahan Moratorium KPP 3.0

KUALA LUMPUR: Kementerian Pembangunan Usahawan dan Koperasi (MEDAC) menerusi Suruhanjaya Koperasi Malaysia (SKM) menawarkan kemudahan penangguhan bayaran balik (Moratorium KPP 3.0) Pembiayaan Tabung Modal Pusingan Suruhanjaya Koperasi Malaysia (TMPSKM) dalam usaha membantu meringankan beban kewangan koperasi yang terjejas akibat Perintah Kawalan Pergerakan (PKP) 3.0.

MEDAC dalam satu kenyataan semalam berkata, sebanyak 1,056 koperasi seluruh negara akan menerima manfaat daripada pelaksanaan Moratorium KPP 3.0 TMPSKM tersebut.

Sehingga 30 April 2021, jumlah akaun pembiayaan TMPSKM adalah sebanyak 1,734 dengan kelulusan pembiayaan keseluruhan bernilai RM1.66 bilion.

Menterinya Datuk Seri Dr. Wan Junaidi Tuanku Jaafar (gambar) berkata, pelaksanaan kemudahan moratorium PKP 3.0 di bawah pembiayaan TMPSKM itu diteruskan dengan menawarkan tempoh penangguhan bayaran balik pinjaman untuk tempoh tiga bulan bermula 1 Jun sehingga 31 Ogos 2021.

Menurutnya, koperasi yang terjejas akibat pandemik Covid-19 hanya akan membuat bayaran balik pinjaman mulai 1 September 2021.

Bagi tujuan tersebut, katanya, proses permohonan akan dipermudahkan dan koperasi yang layak hanya perlu mengemukakan dokumen sokongan iaitu permohonan rasmi daripada koperasi, Penyata Terimaan dan Bayaran serta penyata bank bagi tempoh tiga bulan secara dalam talian.

“Kemudahan moratorium PKP 3.0 ini ditawarkan kepada semua koperasi yang mempunyai akaun pembiayaan di bawah TMPSKM,” kata Wan Junaidi.

Bagaimanapun, katanya, koperasi yang mempunyai akaun pembiayaan bagi aktiviti kredit, kelulusan moratorium PKP 3.0 tertakluk kepada koperasi yang menawarkan kemudahan moratorium kepada anggotanya.

“MEDAC berharap kemudahan moratorium PKP 3.0 bagi pembiayaan TMPSKM ini dapat membantu kelangsungan aktiviti perniagaan gerakan koperasi dan menyediakan kemudahan tunai tambahan untuk operasi koperasi,” katanya lagi. – Bernama

See author's posts


JULANG NAMA SARAWAK

DUA jaguh atlet bina badan Sarawak, Buda Anchah dan Dr Malvern Abdullah masing-masing meraih pingat perak di Kejuaraan Bina Badan dan Sukan Fizikal Sedunia Kali Ke-12 yang berlangsung di Arena Humo di Tashkent, Republik Uzbekistan, semalam.

Buda merangkul dua pingat perak melalui dua kategori iaitu Bina Badan Sehingga 70 Kilogram and Bina Badan Masters (40-49 Tahun) sehingga 80 Kilogram.

Dan Malvern pula turut meraih pingat perak bagi kategori Bina Badan sehingga 60 Kilogram, dan dalam kategori Masters beliau hanya mendapat kedudukan tempat kelima.

Untuk rekod, pemenang tiga kali gelaran dunia, Buda pernah memenangi gelaran dunia pada tahun 2013 di Budapest, Hungary, 2014 di Mumbai, India dan 2018 di Chiang Mai, Thailand.

Manakala Malvern pernah meraih tempat kedua pada tahun 2015 dan 2017 selain menduduki tempat ketiga pada tahun 2016 dalam kejohanan itu.

Selain itu, beliau pernah muncul pemenang tempat pertama Kejohanan Bina Badan Asia 2017 dan tempat kedua pada tahun 2019.

Terdahulu, kejuaraan di Tashkent telah dirasmikan pada Jumaat lepas, dan terus berlangsung sehingga 7 Oktober ini.

Ia dianjurkan oleh Persekutuan Bina Badan dan Sukan Fizikal Antarabangsa (WBPF).

Oleh ADI SAFARMAN

See author's posts


RM1 juta naik taraf jalan diluluskan

KUCHING: Kerajaan Persekutuan memperuntukkan RM1 juta bagi projek melebar dan menaik taraf jalan dari kampung Sungai Riset ke Skuduk dan Chupak di bawah projek Jalan Perhubungan Desa (JPD).

Timbalan Menteri Perusahaan Perladangan dan Komoditi, Datuk Willie Mongin ketika berucap semasa majlis pecah tanah tersebut baru-baru ini memberitahu projek tersebut dipertanggungjawabkan kepada dua buah syarikat iaitu Pembinaan Metdia Sdn Bhd dan Goldquest Works.

“Kita amat bersyukur kerana pihak Kementerian Pembangunan Luar Bandar (KPLB) telah meluluskan permohonan ini demi kelangsungan rakyat.

“Saya akan terus berganding bahu bersama Yang Berhormat Datuk Roland Sagah untuk terus membawa kemajuan di Dun Tarat dan Parlimen Puncak Borneo,” katanya.

Dalam pada itu, Willie berkata projek tersebut akan memberi keselesaan kepada masyarakat pengguna khasnya di ketiga-tiga kampung berkenaan setelah ia selesai dibina.

Majlis pecah tanah tersebut turut dihadiri oleh Jurutera Bahagian Pengairan dan Saliran Jabatan Kerja Raya Bahagian Serian, Rolin Jenta Gem, Pegawai Tadbir Daerah Kecil Siburan Serian, Ranum Bari, ketua kampung dari Kampung Skuduk, Kampung Chupak, Kampung Plaman Payang, Timbalan Ketua Kaum Kampung Sungai, ahli-ahli Majlis Perbandaran dan Daerah, ahli-ahli Jawatankuasa Kemajuan dan Keselamatan Kampung (JKKK) dan Pegawai-pegawai Pusat Khidmat Rakyat.

Oleh RYNNA SHA’ERRA

See author's posts


Kebocoran data: Pengguna data dicadang wajib lantik pegawai perlindungan data

SIAP SEDIA … Peserta konvoi Kembara Merdeka Keluarga Malaysia bersiap sedia sebelum memulakanperjalanan ke lokasi seterusnya di pekarangan Masjid Daerah Seberang Perai Tengah, semalam. Seramai 86peserta konvoi Kembara Merdeka Keluarga Malaysia 2022 yang terdiri 33 motosikal berkuasa tinggi dan 17kenderaan jabatan dan angensi kerajaan tiba di pekarangan Masjid Daerah Seberang Perai Tengah sebelummeneruskan kembara ke daerah Seberang Perai Utara dan seterusnya ke Kuala Muda Kedah. Konvoi KembaraMerdeka diadakan sempena sambutan Hari Kebangsaan kali ke-65 dan Hari Malaysia 2022. • Foto BERNAMA

KUALA LUMPUR: Semua pengguna data akan diwajibkan melantik pegawai perlindungan data menerusi cadangan pindaan Akta Perlindungan Data Peribadi 2010 (Akta 709).

Menteri Komunikasi dan Multimedia Tan Sri Annuar Musa berkata cadangan pindaan turut meliputi pengenalan kepada notifikasi ketirisan data yang mewajibkan semua pengguna data untuk melaporkan kebocoran data kepada Pesuruhjaya Jabatan Perlindungan Data Peribadi (JPDP) dalam tempoh 72 jam.

‘Pengguna data’ bermaksud seseorang yang sama ada berseorangan atau bersesama atau bersama dengan orang lain memproses apa-apa data peribadi atau mempunyai kawalan terhadap atau membenarkan pemprosesan apa-apa data peribadi, tetapi tidak termasuk seorang pemproses data.

Selain itu, pindaan itu akan turut mewajibkan pemproses data untuk patuh kepada prinsip keselamatan dan membenarkan pemindahan data peribadi antara pengguna data atas permintaan subjek data sekiranya sistem teknikal membenarkannya.

“Cadangan-cadangan pindaan ini mewujudkan polisi perlindungan data yang lebih kukuh dan dinamik melalui penggunaan instrumen baharu,” katanya pada sesi Waktu Pertanyaan Menteri di Dewan Rakyat semalam.

Beliau menjawab soalan Shaharizukirnain Abd Kadir (PAS-Setiu) mengenai perancangan kementerian untuk meminda beberapa fasal dalam akta berkenaan bagi menangani jenayah pencerobohan hampir 100 juta data peribadi.

Annuar berkata cadangan pindaan akta itu telah dihantar kepada Jabatan Peguam Negara pada 28 Jun lepas untuk tindakan lanjut.

“Sebaik sahaja kita menerima maklum balas atau draf akhir daripada Jabatan Peguam Negara, satu kertas atau memorandum Jemaah Menteri akan segera disediakan,” katanya.

Annuar berkata Kementerian Komunikasi dan Multimedia komited untuk membentangkan cadangan pindaan Akta 709 itu pada sesi Parlimen Oktober ini.

Selain pindaan akta berkenaan, beliau berkata kementerian itu juga sedang mengusahakan langkah lain bagi menangani isu ketirisan dan jenayah scam termasuk advokasi dan mewujudkan satu platform bagi membolehkan orang ramai menyemak kesahihan panggilan yang diterima mereka.

“Kita sedang merancang untuk mengadakan satu platform iaitu orang awam apabila menerima panggilan yang meragukan, mereka terus dapat merujuk untuk menyemak kesahihan nama tersebut sama ada datang daripada pemegang talian yang sah ataupun tidak,” katanya.

Beliau berkata perkara itu sedang dilihat kementerian itu khususnya Suruhanjaya Komunikasi dan Multimedia Malaysia (MCMC) serta memerlukan kerjasama dengan semua pembekal perkhidmatan di negara ini. – Bernama

See author's posts


Emma Luhu tambah rezeki dengan umai

UMAI adalah antara makanan tradisional Melanau, Sarawak.

Terdapat pelbagai jenis umai iaitu Umai Ikan Pirang, Umai Obor-obor, Umai Udang, Umai Bubok (Udang Kecil), Umai Ikan Yu dan pelbagai jenis ikan lagi yang bersesuaian.

Pergi sahaja ke mana-mana restoran, makanan istimewa ini sememangnya tidak asing lagi walaupun bukan dalam kalangan etnik Melanau itu sendiri.

Makanan kebanggaan etnik Melanau ini sebenarnya tidak perlu diperkenalkan lagi khasnya bagi penduduk yang tinggal di Bumi Kenyalang ini.

Namun, tidak ramai mengetahui akan asal-usul makanan ini yang sebenarnya dipelopori oleh golongan nelayan pada suatu masa dahulu.

Perkataan ‘umai’ itu sendiri sebenarnya dalam bahasa Melanau memberi makna sebagai makanan untuk alas perut.

Menurut salah seorang penjual umai segar di Mukah, Emma Luhu, 34, dia mengambil masa selama 12 jam untuk menghasilkan umai berkualiti.

“Saya menjual Umai Ikan Pirang, Umai Ikan Putih dan Umai Ikan Yu.

“Untuk menghasilkan umai yang berkualiti, saya mengambil masa selama 12 jam untuk siap sepenuhnya bergantung kepada berapa kilogram ikan yang dibeli,” katanya sambil memberitahu bahawa dia mampu menghasilkan 20 kilogram umai dalam masa satu hari.

Kata Emma, antara cara-cara untuk membuat umai ialah mula-mula siang ikan terlebih dahulu, belah ikan dan buang tulang, toskan isi ikan dan hiriskan halus-halus dan akhir sekali ialah dengan menimbang dan membungkus umai ikan tersebut.

“Saya mendapat tempahan sebanyak 50 hingga 80 kontena dalam masa sebulan. Umai ini akan dihantar ke kawasan Kuching, Miri, Sri Aman serta Mukah,” katanya sambil menambah bahawa dia turut menggunakan aplikasi media sosial untuk mempromosikan jualannya.

Selain menjual umai ikan, dia turut menjual Umai Obor-obor, sambal cicah umai dan sambal goreng.

Harga umai yang dijual olehnya antara RM5 hingga RM10 (sekontena).

“Kesemua bekalan ikan untuk membuat umai  ini saya dapat dengan cara memborong ikan dari pasar atau penjual,” katanya sambil berkata dia turut dibantu oleh suaminya memandangkan perniagaan ini ialah sumber  pendapatan utama keluarga dan untuk membesarkan tiga orang anak.

Oleh NUR AIN OTSMAN

See author's posts


Banjir jejas sambutan Gawai Dayak

JIKU JUGUONG

MARUDI: Penduduk Rumah Gau anak Baong, Sungai Rian Stapang D Marudi, meraikan Hari Gawai dalam keadaan banjir.

Rumah panjang terbut di tengggelami air pada hari pertama Gawai Dayak ekoran hujan lebat pada petang 31 Mei lalu.

Jabatan Bomba dan Penyelamat Marudi bergegas ke lokasi untuk melakukan pemantauan sebaik menerima  panggilan daripda Pegawai Pentadbir Pejabat Daerah Marudi Reagan anak Edwin pada jam 3.10 petang.

Jarak rumah  panjang tersbut kira-kira 40 kilomter dari balai bomba dan pasukan bomba menghadapi kesukaran masuk ke rumah panjang berkenaan disebabkan jalan terlalu sempit dan berisiko untuk laluan kenderaan berat.

Pihak bomba yang menggunakan jentera Scania terpaksa meletakkan jentera di hadapan simpang masuk rumah berkenaan dan berjalan kaki untuk sampai ke rumah panjang itu untuk melakukan pemantauan banjir.

Tiada pemindahan mangsa banjir dilakukan dan anggota bomba yang terlibat memantau banjir di kawasan tersebut diketuai Komander Operasi PBK II Abdul Rahman, PBK II (KUP) Manshor,  PBB Muhd Firdaus, PBB Adil Muiz, PBB Syvester, PBB Hairil dan PBB Dominic ( Bilik Kawalan).

See author's posts


Mangsa kebakaran terima bantuan

MUKAH: Mangsa kebakaran di Kampung Tellian Ulu di sini menerima bantuan bencana kebakaran pada petang Sabtu (12 Jun)

Bantuan secara tunai  yang berjumlah keseluruhan RM10,200 tersebut  merangkumi wang saku (RM900), pakaian harian (RM1,800), pakaian sekolah (RM800), peralatan sekolah (RM400), kelengkapan tidur (RM600), peralatan dapur (RM700) dan bantuan bahan binaan@ sewaan (RM5,000).

Ia telah disampaikan oleh Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak  Dato Sri Fatimah Abdullah kepada  Busang Belalan pemilik rumah yang musnah dalam kebakaran berlaku pada 10 Jun lalu.

Adalah difahamkan pada hari kejadian, Pejabat Kebajikan Masyarakat Bahagian Mukah telah menyalurkan bantuan awal berupa makanan sebanyak sembilan pek bernilai RM50 setiap satu.

Semua penghuni yang terdiri daripada lima orang dewasa dan empat kanak-kanak terselamat dalam kebakaran yang memusnahkan keseluruhan rumah kayu yang didiami Busang sekeluarga itu.

Fatimah, yang juga merupakan Ahli Dewan Undangan Negeri Dalat, berharap mereka bersabar dan bantuan awal tersebut adalah untuk meringankan sedikit bebaban atau bertujuan untuk memulihkan kesempitan hidup yang dialami mangsa dalam masa transisi ini.

Juga kelihatan pada upacara ringkas penyerahan bantuan di lokasi kejadian ialah Ketua Kaum, William Lajo.

Oleh HENRY B SIYU

See author's posts


Pasar Malam Sibu dipindahkan ke lokasi strategik

SIBU: Majlis Perbandaran Sibu (MPS) bercadang untuk memindahkan Tapak Pasar Malam Sibu yang terletak di Jalan Market ke lokasi baharu di Jalan Khoo Peng Loong.

Timbalan Pengerusi Jawatankuasa Tetap Pasar dan Peniaga Kecil MPS, Kaunselor Augustine Merikan berkata, ini berikutan Terminal Penumpang Sibu (TPS) sudah jarang digunakan susulan perkhidmatan bot ekspres semakin berkurangan.

“Kawasan tersebut agak sunyi pada waktu malam, dengan adanya lokasi baharu Tapak Pasar Malam Sibu akan menghidupkan semula kawasan tersebut,” jelasnya pada Mesyuarat Penuh Bulanan Ahli MPS, hari ini.

Terdahulu, Augustine memberi maklum balas kepada Kaunselor Dr Johnny Kieh Dullah yang mencadangkan supaya Tapak Pasar Malam Sibu dipindahkan ke Jalan Khoo Peng Loong.

Menurutnya, tujuan pemindahan itu dilakukan kerana pihak majlis sering menerima aduan daripada para pengusaha kedai berdekatan tentang penggunaan tandas mereka sering digunakan oleh penjaja dan pengunjung pasar tersebut.

“Apabila pasar itu dipindahkan ke Jalan Khoo Peng Loong ia mempunyai kemudahan tandas awam yang terletak berdekatan. Pertama TPS yang terletak dihujungnya mempunyai tandas dan kedua tapak penjaja di depannya turut mempunyai tandas.

“Selain itu, tapak baharu yang terletak di tebing Sungai Rajang sudah pasti memberi pemandangan yang menarik,” ujarnya.

Beliau memberitahu, pihak majlis akan mengadakan pertemuan dengan para penjaja di Tapak Pasar Malam Sibu pada Jun ini.

“Bagaimanapun, cadangan pemindahan Tapak Pasar Malam Sibu ini tertakluk dengan persetujuan antara para penjaja dan pihak majlis.

“Kami akan melakukan kajian dengan lebih mendalam tentang perkara ini bagi mengambil kira pelbagai pandangan, faktor dan sebagainya berkenaan dengan pemindahan tersebut,” katanya.

Mesyuarat tersebut dipengerusikan oleh Timbalan Pengerusi MPS, Kaunselor Mohammed Abdullah Izkandar Rosely.

Oleh AKUN GIMAN

See author's posts


Tiada keperluan wujud kementerian khusus Sabah, Sarawak

KUALA LUMPUR: Tiada keperluan mewujudkan sebuah kementerian khusus untuk hal ehwal Sabah dan Sarawak bagi mengelakkan kemungkinan berlakunya pertindihan tugas dengan kementerian sedia ada di peringkat Persekutuan.

Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali berkata Bahagian Hal Ehwal Sabah dan Sarawak (BHESS) Jabatan Perdana Menteri yang diwujudkan pada Mac 2020 berperanan sebagai sekretariat kepada isu-isu berbangkit berkaitan Perjanjian Malaysia 1963 (MA63).

“Jadi bagi saya, tidak perlu ada pertindihan bagi bidang kuasa tersebut, biarlah BHESS hanya bertindak sebagai sekretariat atau urus setia untuk kita menyusulkan rundingan antara kerajaan Persekutuan dengan kerajaan Sabah dan Sarawak tanpa perlu mengganggu gugat fungsi menteri di setiap kementerian.

“Kita kena lihat prinsip untuk memberikan lebih pemerkasaan (iaitu) pemberian kuasa kepada negeri dan begitu juga devolution of authority (iaitu) penurunan kuasa kepada kerajaan Sabah dan Sarawak, jadi setakat ini saya fikir kita perlu menjunjung komitmen tersebut iaitu pemerkasaan dan penurunan kuasatanpa perlu tubuhkan satu kementerian khusus yang bertanggungjawab kepada Sabah dan Sarawak.

“Ini untuk mengelakkan berlakunya pertindihan dengan kementerian di peringkat Persekutuan, yang akhirnya akan menjejaskan usaha memberikan pemerkasaan dan penurunan kuasa kepada kerajaan Sabah dan Sarawak,” katanya pada Waktu Pertanyaan-Pertanyaan Menteri di Dewan Rakyat di sini hari ini.

Beliau berkata demikian bagi menjawab soalan tambahan Lo Su Fui (GRS-Tawau) mengenai keperluan untuk mewujudkan kementerian khas bagi hal ehwal kedua-dua negeri itu bagi menyelesaikan isu-isu yang tertangguh.

Selain itu Armizan berkata, komitmen kerajaan Persekutuan untuk menyelesaikan isu bekalan air di Sabah juga tidak akan mengganggu-gugat bidang kuasa, hak dan kepentingan kerajaan negeri.

“Air adalah salah satu bidang kuasa negeri sebagaimana yang terkandung dalam Senarai II Jadual Kesembilan Perlembagaan Persekutuan.

“Jadi tidak perlu risau, Kerajaan Persekutuan di bawah pimpinan Tambun (Perdana Menteri Datuk Seri Anwar Ibrahim) akan sentiasa menghormati hak dan juga kepentingan negeri termasuklah bidang kuasa tambahan kepada Sabah dan Sarawak,” katanya.

Beliau menjawab soalan asal Lo yang ingin tahu komitmen kerajaan untuk membantu menyelesaikan isu bekalan air di Sabah seperti dinyatakan dalam Konvensyen Nasional Kerajaan Perpaduan termasuk pendekatan mengambil alih pengurusan air di negeri itu seperti yang dilaporkan media.

Pada konvensyen itu yang diadakan 14 Mei lepas, Anwar dilaporkan berkata akan mengundang Ketua Menteri Sabah Datuk Seri Hajiji Nor dan Menteri Besar Kelantan Datuk Ahmad Yakob bagi mencari jalan menyelesaikan masalah air di kedua-dua negeri itu.

Perdana Menteri berkata beliau amat komited dalam mencari jalan kepada isu tersebut setelah mendapat input permasalahan daripada pemimpin negeri berkenaan berhubung masalah yang membelenggu kedua-dua negeri sejak sekian lama itu. – Bernama

See author's posts


Pesawat Terhempas: Dua maut

ALABAMA: Dua askar Amerika Syarikat (AS) terbunuh selepas pesawat milik tentera laut terhempas di Foley, semalam.

Jet malang itu adalah pesawat latihan T-6B Texan II, terhempas kira-kira jam 5 petang. waktu tempatan (2200 GMT) di sebuah bandar berhampiran Pantai Teluk, kata Angkatan Udara Tentera Laut AS dalam satu kenyataan.

“Tidak ada orang awam yang cedera di lapangan,” kata Pejabat Sheriff Baldwin County menerusi Twitter.

Sementara itu Angkatan Udara Tentera Laut dalam kenyataannya berkata, nama-nama mangsa tidak akan dikeluarkan dalam tempoh 24 jam sehingga waris mangsa dimaklumkan.

Pesawat itu berlepas dari Naval Air Station Whiting Field, sekitar 30 batu (48.28 km) timur laut Pensacola, Florida, kata seorang jurucakap Angkatan Laut.

Pejabat sheriff mengatakan pegawai Jabatan Pertahanan dan Tentera Laut AS. akan mengendalikan siasatan dan memberikan maklumat terkini

Ketua Bomba Foley, Joey Darby memberitahu media, kejadian itu menyebabkan sebuah rumah terbakar tetapi dapat dikawal. – AFP

See author's posts


MDS lakukan terbaik

ADUM LIU

BEKENU: Bahagian Kebersihan dan Kesihatan Majlis Daerah Subis (MDS) lakukan kerja terbaik menjaga orang ramai ketika berada RTC di sini semalam.

Tinjauan Utusan Sarawak di RTC Bekenu semalam, bahawa pihak MDS tegas menasihat orang ramai terus menggunakan penutup mulut dan hidung di tumpuan ramai.

Sehubungan itu, MDS juga menasihat dan tidak menggalakkan orang ramai untuk membawa budak kecil ke tamu sayuran dan pasar basah.

Turut difahamkan bahawa Bahagian Kebersihan Kesihatan MDA telah melakukan kerja pemantauan ini sejak penguatkuasa arahan Perintah Kawalan Pergerakan (PKP) 18 Mac lalu.

Usaha pemantauan itu diteruskan sebagai langkah berjaga dan membendung penularan serta menghapuskan rantaian virus berjangkit Covid-19 di zon hijau Daerah Subis.

See author's posts


Huang turun padang bertemu rakyat

BINTANGOR: Calon Gabungan Parti Sarawak (GPS) bagi kawasan Parlimen Sarikei, Datoʼ Sri Huang Tiong Sii turun padang bertemu rakyat di sekitar bandar dan rumah panjang.

Katanya, beliau memberikan tumpuan untuk bidang pendidikan dan mengurangkan jurang pembangunan antara bandar dan kawasan luar bandar.

“Bidang pendidikan amat penting dan saya sangat memberi keutamaan dalam bidang ini.

“Selain itu, saya juga memberi penekanan penting dalam membangunkan kemudahan jalan raya yang lebih baik kepada penduduk di kawasan Sarikei,” katanya.

Beliau berkata demikian ketika ditemu bual para pemberita di Rumah William Settaun, tengah hari semalam.

Tambahnya, infrastruktur asas tersebut sangat penting dalam usaha memastikan penduduk di Sarikei menikmati kemudahan jalan raya yang lebih baik.

“Saya memberi penekanan terhadap aspek ini kerana jalan raya yang baik bukan sahaja untuk kemudahan rakyat tetapi juga memudahkan petani memasarkan hasil pertanian masing-masing,” ujarnya.

Turut serta bersama beliau ialah Ahli Dewan Undangan Negeri (ADUN) Meradong, Datuk Ding Koung Hiing.

See author's posts


Suspek ditembak mati

GLASGOW: Polis Scotland pada 26 Jun 2020 (Jumaat) menembak mati seorang suspek setelah melakukan beberapa tikaman sekali gus menyebabkan kecederaan terhadap enam orang awam, termasuk seorang pegawai di sebuah hotel di Glasgow.

Polis Scotland mengatakan kejadian di Hotel Park Inn di pusat bandar itu tidak dianggap berkaitan dengan keganasan dan mendesak orang ramai untuk mencetuskan spekulasi mengenai motif serangan itu.

“Kemurungan, namun boleh diramalkan ada yang menggunakan kejadian mengerikan ini melakukan agenda sayap kanan mereka,” jelas Menteri kehakiman Scotland, Humza Yousaf dalam tweetnya.

“Glasgow tidak akan mempertahankan kebencian anda,jadi jangan mencubanya.”

Polis mengatakan pegawai yang berusia 42 tahun yang cedera berada dalam keadaan kritikal tetapi stabil. Lima mangsa lain adalah semua lelaki, berusia 17, 18, 20, 38 dan 53, kata polis. Semua telah dimasukkan ke hospital.

Seorang lelaki yang mengatakan bahawa dia tinggal di tingkat tiga hotel memberitahu Televisyen Sky News bahawa dia mendengar seorang lelaki menjerit meminta tolong dan juga seorang wanita turut menjerit.

Dia pergi untuk menyiasat dan mendapati lif ‘berlumuran darah’ kemudian melihat dua orang ‘tercungap-cungap’ selepas ditikam.-AFP

See author's posts


Pengangguran terus menurun – Mustapa

KUALA LUMPUR: Pasaran buruh terbukti bertambah baik pada Julai 2020 manakala kadar pengangguran negara mencatat penurunan bagi tempoh dua bulan berturut-turut, kata Menteri di Jabatan Perdana Menteri (Ekonomi), Datuk Seri Mustapa Mohamed.

Menurutnya, perangkaan tenaga buruh bagi Julai 2020 yang dikeluarkan oleh Jabatan Perangkaan semalam menunjukkan kadar pengangguran turun kepada 4.7 peratus selepas mencecah kadar tertinggi 5.3 peratus pada Mei 2020 (Jun 2020: 4.9 peratus).

“Bilangan penganggur pada Julai 2020 adalah seramai 745,100 orang iaitu berkurangan sebanyak 28,200 orang berbanding Jun 2020,” katanya dalam kenyataan semalam.

Menurut Mustapa, sebilangan besar sektor ekonomi juga terus mencatat peningkatan guna tenaga sejak Jun 2020.

Beliau menjelaskan, sebahagian besar peningkatan ketara itu dapat dilihat dalam sektor perkhidmatan termasuk penginapan, aktiviti makanan dan minuman, kesenian, hiburan dan rekreasi, pengangkutan dan aktiviti berkaitan teknologi maklumat serta komunikasi seperti e-dagang dan e-hailing (e-panggilan).

“Keadaan pasaran buruh yang semakin baik ini disokong oleh aktiviti ekonomi yang kian pulih. Indeks Pengeluaran Perindustrian (IPP) yang merangkumi tiga sektor utama iaitu perlombongan, pembuatan dan elektrik mencatat pertumbuhan positif pada kadar 2.1 peratus Julai 2020 berbanding tempoh sama pada 2019 setelah mengalami penguncupan bagi empat bulan berturut-turut sejak Mac,” katanya.

Beliau berkata, peningkatan IPP didorong oleh pertumbuhan indeks pembuatan yang berkembang sebanyak 2.9 peratus.

Bagaimanapun, indeks perlombongan dan indeks elektrik masing-masing mencatatkan penyusutan 3.0 peratus dan 5.1 peratus.

Selain itu, kata Mustapa, nilai jualan sektor pembuatan turut mengekalkan pertumbuhan positif pada Julai sebanyak 1.9 peratus kepada RM119.3 bilion daripada RM117 bilion pada Julai 2019.

“Ini disumbangkan terutamanya oleh produk makanan, minuman dan tembakau yang mencatat peningkatan sebanyak 24.9 peratus manakala produk kelengkapan pengangkutan dan pembuatan lain 14.3 peratus dan produk peralatan elektrik dan elektronik sebanyak 8.4 peratus,” katanya.

Prestasi perdagangan borong dan runcit juga semakin pulih dengan nilai jualan perdagangan borong dan runcit merekodkan RM108.7 bilion pada Julai 2020 iaitu penurunan lebih kecil sebanyak 3.5 peratus berbanding tempoh sama pada 2019.

“Pencapaian ini lebih baik berbanding dengan penguncupan sebanyak 8.4 peratus pada Jun 2020 dan merupakan nilai jualan tertinggi semenjak perintah kawalan pergerakan dilaksanakan disebabkan oleh Covid-19.

“Pemulihan pasaran buruh dan aktiviti ekonomi itu adalah selaras dengan keputusan kerajaan untuk membuka semula ekonomi secara beransur-ansur sejak Mei 2020 yang lalu membolehkan lebih banyak perniagaan beroperasi dan kini hampir semua aktiviti ekonomi telah dibuka semula,” katanya.

Mustapa turut menyifatkan rangsangan ekonomi dilaksanakan kerajaan melalui Pakej Rangsangan Ekonomi 2020, Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) untuk membantu rakyat dan merancakkan aktiviti ekonomi, juga dapat mempercepatkan proses pemulihan ekonomi negara.

“Walaupun pasaran buruh semakin pulih sepertimana disasarkan, kerajaan sedar dan prihatin bahawa bilangan penganggur sebanyak 745,100 orang masih tinggi berbanding dengan purata seramai 494,000 orang bagi tempoh 2016-2019.

“Tambahan pula, masih terdapat 104,300 orang (908,900 orang pada Jun 2020) yang tidak bekerja buat sementara waktu seperti mereka yang diberhentikan kerja untuk sementara.

“Golongan ini tidak dikategorikan sebagai penganggur kerana mereka masih mempunyai pekerjaan dan akan kembali bekerja.

“Justeru, kerajaan akan terus memberi tumpuan kepada usaha mempercepatkan pemulihan ekonomi negara supaya lebih banyak peluang pekerjaan dapat diwujudkan dan lebih ramai penggangur dapat kembali bekerja supaya negara berada dalam keadaan guna tenaga penuh,” katanya. – Bernama

See author's posts


Selangor Dredging lancar dua projek

KUALA LUMPUR: Selangor Dredging Bhd (SDB) merancang untuk melancarkan dua projek baharu di Singapura dan Selangor tidak lama lagi dengan gabungan nilai pembangunan kasar (NPK) sebanyak RM905.62 juta.

Pengarah Urusannya Teh Lip Kim berkata projek kediaman Myra di Singapura membabitkan NPK kira-kira AS$150 juta (RM455.62 juta) akan dilancarkan menjelang akhir tahun ini manakala vila kondominium di Serdang, Selangor, meliputi NPK sebanyak RM450 juta dan tarikh pelancarannya akan ditentukan kelak.

“Myra yang dijangka siap menjelang 30 November 2024, menawarkan ciri-ciri eksklusif menerusi 85 unit kediaman di bangunan setinggi 12 tingkat,” katanya kepada Bernama.

Menurut Teh, Myra yang juga antara pembangunan pegangan bebas terbaharu syarikat itu, direka khusus berteraskan prinsip sesuai didiami dan terletak 150 meter dari stesen MRT (Transit Aliran Massa) Potong Pasir.

Lokasinya juga strategik meliputi perancangan kawasan warisan sepanjang 4.2 kilometer yang merentasi pelbagai kawasan kediaman, rumah kedai warisan serta institusi pendidikan.

Pada jarak satu kilometer dari Myra pula terletak taman sepanjang 1.6 kilometer – Bidadari Greenway dan Bidadari Park.

Lebih menarik, Myra juga terletak di tengah inisiatif utama Pihak Berkuasa Pembangunan Semula Bandar republik itu yang bertujuan memperhebatkan lagi usaha menghijaukan Serangoon selain dijadikan kawasan yang mengehadkan penggunaan kereta serta mesra aktiviti berbasikal.

Menurut Teh, projek dengan binaan mukaan luaran bulat dan elemen praktikal bagi melindungi penghuninya, mendapat sentuhan reka bentuk oleh arkitek United Kingdom yang pernah meraih anugerah, Pitman Tozer Architects dan bekerjasama dengan JGP Architecture.

Selain itu, mengulas Hotel Maya milik syarikat itu di ibu negara, beliau berkata hotel berkenaan telah memulakan usaha pengubahsuaian untuk menjadikannya lebih menarik.

“Usaha pengubahsuaian itu akan dijalankan secara berperingkat dan dianggarkan 284 biliknya akan siap menjelang Jun 2021.

“Pada masa ini, sebanyak 60 bilik dengan pemandangan menarik bangunan KLCC dan sekitarnya, telah diubah suai. Tetamu boleh menginap mulai 1 Oktober dengan pakej menarik khusus untuk rakyat Malaysia,” katanya. – Bernama

See author's posts


‘Coastguard’ jaga perairan Sarawak

KUCHING: Enam bot jenis pemintas (Interceptor) akan beroperasi di perairan Sarawak pada tahun ini bagi menjaga keselamatan nelayan dan sumber asli Maritim di sepanjang pantai negeri.

Ketua Menteri,  Datuk Patinggi Abang Johari Tun Openg berkata, pembinaan beberapa lagi kapal ronda laju untuk meronda persisiran pantai sedang diurus secara tender terbuka oleh Jabatan Kerja Raya (JKR) .

“Kerajaan Sarawak telah memperuntukkan RM90 juta bagi membeli aset untuk kegunaan ‘Sarawak Coastguard’ yang telah dibentangkan dalam Budget 2020 pada 4 November 2019,” katanya.

Beliau berkata demikian ketika berucap pada Majlis Pelancaran Pengawal Pantai Sarawak di Tebingan Kuching,  semalam.

Tambahnya, Kerajaan Sarawak sentiasa mengambil berat terhadap kesejahteraan dan keselamatan para nelayan di negeri ini.

“Hari ini (semalam), kita dapat menyaksikan sebuah kapal dan enam bot telah siap iaitu sebuah ‘Catamaran’ dan enam bot ‘Interceptor’ dengan enjin berkuasa 1,050 kuasa kuda setiap bot,” ujarnya.

Jelasnya lagi, aset berkenaan turut sesuai digunakan membantu rakyat semasa banjir besar dalam operasi menyelamat dan mencari (Search and Rescue).

“Sarawak Coastguard juga berperanan sebagai ‘compliment’ dan bekerjasama dengan agensi-agensi penguatkuasa lain sama ada negeri atau persekutuan.

“Ia akan menguatkuasakan undang-undang di bawah Ordinan Negeri khususnya State Fisheries Ordinance 2003, Forest Ordinance 2015, Wild life Protection Ordinance 1998, National Parks and Nature Reserves Ordinance 1998 dan Oil Mining Ordinance (OMO) 1958,” katanya lagi.

“Penubuhan Sarawak Coastguard ini juga merupakan inisiatif Kerajaan Sarawak mewujudkan iklim yang terjamin untuk membolehkan dan menarik pelabur-pelabur asing dalam pembangunan Sarawak ke arah negeri maju pada 2030.

“Maka, dengan penubuhan Sarawak Coastguard ini, terbuktilah bahawa Kerajaan Gabungan Parti Sarawak (GPS) sentiasa mendahulukan kepentingan rakyat,” tambah Abang Johari.

Oleh NUR AIN OTSMAN

See author's posts


Misi wajib menang SUFC malam ini

PENOLONG Pengurus Sarawak United FC, Abang Suhordie Abang Zaini berkata, pasukannya tiada pilihan kecuali mencatat kemenangan ke atas PDRM FC pada aksi Liga Premier di Stadium Kuala Lumpur Cheras, malam ini.

Abang Suhordie berkata, biarpun skuad kendalian E Elavarasan itu bakal berdepan laluan berliku memandangkan lawan juga mengharapkan tiga mata, pemain perlu mempamerkan komitmen tinggi bagi memenuhi hajat meraih tiga mata penting untuk berada dalam keadaan selesa.

“Kita perlu menang baki dua daripada empat perlawanan lagi jika mahu meletakkan Sarawak United pada kedudukan selesa serta merapatkan jurang mata dengan pencabar lain.

“Sarawak United malam ini perlu memanfaatkan segala peluang yang dimiliki sekali gus meraih kemenangan berharga,” katanya kepada Utusan Sarawak semalam.

Sudah semestinya tekanan kepada para pemain serta barisan jurulatih untuk memastikan tiga mata dalam genggaman pada aksi menentang PDRM malam ini harus direalisasikan, jika menang sudah tentu Sarawak United selangkah lagi dengan perlukan satu lagi kemenangan untuk layak ke pentas Liga Super dengan mengumpul 40 mata.

Abang Suhordie berkata, beliau optimis memastikan pasukannya tidak tergelincir dari landasan memburu tiket dalam saingan Liga Super musim hadapan.

Justeru, beliau mahu anak-anak buah Elavarasan bekerja keras mempamer kecemerlangan dalam baki beberapa perlawanan musim ini.

“Jadi, matlamat pasukan adalah kita kena kerja dua kali (ganda) lebih keras daripada kebiasaan dalam menghadapi saki-baki perlawanan selepas ini,” ujarnya.

Abang Suhordie menjelaskan beliau percaya aspek mentaliti untuk menjadi juara yang diterapkan oleh pemain yang diamanahkan adalah kunci utama bagi merebut gelaran kejuaraan musim ini.

“Saya sering kali mengingatkan setiap pemain agar mempunyai mentaliti untuk menjadi juara dan memperoleh kemenangan dalam setiap perlawanan bagi memastikan kejayaan milik pasukan.

“Kalau ada mentaliti untuk menang… InsyaAllah (kita boleh mencapai kemenangan). Jangan kita hidup ini berasa selesa, sebaliknya mesti sentiasa mahu berjaya,” ujarnya.

Oleh ADI SAFARMAN

See author's posts


Perbincangan tiga isu utama

KUCHING: Parti tunjang pemerintahan Kerajaan Sarawak, Parti Pesaka Bumiputera Bersatu (PBB) semalam mengadakan mesyuarat prapersidangan untuk membincangkan beberapa perkara isu yang berkaitan di peringkat negeri.

Ketua Menteri, Datuk Patinggi Abang Johari Tun Openg berkata, terdapat tiga isu utama yang dibincangkan pada mesyuarat prapersidangan tersebut.

“Isu pertama yang dibincangkan adalah mengenai penularan Covid-19 yang sangat memberi kesan kepada masyarakat kita lebih-lebih lagi Daerah Kuching baru-baru ini diistiharkan sebagai zon Merah dan Perintah Kawalan Pergerakan Bersyarat (PKPB) telah diumumkan.

“Penularan wabak pandemik Covid-19 dari kluster Green Hill dan Wisma Saberkas telah merebak ke daerah lain, oleh itu parti kita menyokong tindakan Jawatankuasa Pengurusan Bencana Negeri Sarawak (JPBNS) untuk membendung penularan Covid-19 ini,” katanya.

Abang Johari turut menambah berkata, perkara kedua yang dibincangkan adalah berkaitan dengan peruntukan bajet 2021 yang dibentangkan beberapa hari lepas.

“Terima kasih kepada kerajaan persekutuan yang telah memberi peruntukan sebanyak RM4.5 bilion untuk infrastruktr dan banyak peruntukan yang lain yang harus kita halusi, yang mana peruntukan tersebut diberi di bawah beberapa kementerian umpamanya menyediakan perkhidmatan bank bergerak di kawasan luar bandar, insentif kepada mereka yang terjejas dengan Covid-19 dan ini sudah tentu beri kesan yang terbaik kepada negeri kita.

“Kalau diikutkan bajet ini ia sudah melebihi RM4.5 bilion jika dimasukkan lagi peruntukan yang diberikan kepada kementerian Pendidikan, kementerian dalam negeri dan ada pertambahan bagi kementerian kebajikan, kesejahteraan komuniti, wanita, keluarga dan pembangunan kanak-kanak,” ujarnya.

Sehubungan dengan itu, Abang Johari turut berkata, bagi memperkasakan jentera parti PBB, ahli-ahli parti perlu mengetahui mengenai prosedur operasi standard (SOP) jika PRN diadakan.

“Jika PRN diadakan dalam keadaan Covid-19 ini sudah tentu banyak pendekatan dan SOP yang baharu yang perlu dinasihatkan oleh Suruhanjaya Pilihan Raya (SPR).

“Setakat ini, kita belum menerima apa-apa maklumat dan kita percaya bahawa SPR masih dalam proses menyediakan SOP yang perlu sekiranya PRN diadakan, sudah tentu sekiranya sudah ada kata putus mereka (SPR) akan mengumumkan kepada semua ahli parti yang terlibat dengan PRN,” katanya.

Apabila ditanya mengenai penutupan sekolah di seluruh negara, Abang Johari berkata, keputusan telah dibuat dan rakyat perlu akur dengan penutupan semua sekolah itu.

“Kita perlu akur dengan keputusan yang telah dibuat untuk menyelamatkan keadaan kerana kes Covid-19 yang semakin meningkat,” katanya.

Oleh Jeakqleyn Yacho

See author's posts


GPS tolak kerjasama dengan PH, DAP

KUCHING: Tiada sebarang kerjasama dengan Pakatan Harapan (PH) dan DAP bagi membentuk Kerajaan Persekutuan selepas Pilihan Raya Umum ke-15 (PRU-15) nanti.

Itu pendirian Gabungan Parti Sarawak (GPS).

Sebaliknya, gabungan empat parti diketuai Parti Pesaka Bumiputera Bersatu (PBB) itu sedia bekerjasama dengan Barisan Nasional (BN) atau Perikatan Nasional (PN).

Naib Presiden PBB, Dato Sri Abdul Karim Rahman Hamzah berkata, GPS selesa untuk membentuk gabungan kerjasama dengan mana-mana parti politik kecuali PH.

“Kita (GPS) rapat dengan parti lain kecuali PH. Kita rapat dengan BN dan PN, kita pernah bersama dalam kerajaan. Tetapi mungkin tidak dengan DAP,” katanya.

Beliau yang juga Menteri Pelancongan, Industri Kreatif dan Seni Persembahan berkata demikian selepas majlis perasmian ‘Pocket Talk’ Usahawan 2022 sempena Hari Belia Peringkat Negeri Sarawak di sini, hari ini.

PH yang pernah memerintah negara selama 22 bulan selepas PRU-14 pada 2018 dianggotai Parti Keadilan Rakyat (PKR), DAP dan Parti Amanah Negara (AMANAH). PH dipimpin Datuk Seri Anwar Ibrahim.

PN pimpinan Tan Sri Muhyiddin Yassin pula dianggotai Parti Pribumi Bersatu Malaysia (BERSATU), PAS, GERAKAN, Parti Solidariti Tanah Airku (STAR) dan Parti Progresif Sabah (SAPP).

BN pimpinan Datuk Seri Ahmad Zahid Hamidi dianggotai UMNO, MCA, MIC dan Parti Bersatu Rakyat Sabah (PBRS).

Abdul Karim bagaimanapun berkata, terpulang kepada pucuk pimpinan GPS yang terdiri daripada PBB, Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP) untuk menjalinkan kerjasama itu.

Katanya, sebarang tawaran bagi pembentukan kerajaan akan diserahkan kepada Premier

Sarawak serta pemimpin-pemimpin tertinggi dari empat gabungan parti dalam GPS.

Beliau berkata, agak sukar untuk satu-satu parti memenangi kemenangan secara mutlak bagi menubuhkan kerajaan selepas PRU-15 nanti.

Katanya, Kerajaan Persekutuan akan dibentuk melalui gabungan beberapa parti dan GPS memainkan peranan yang sangat besar dalam penubuhan kerajaan baharu.

Mengimbau kembali PRU-14, yang mana PH telah memenanginya dan menganggap GPS yang pada ketika itu BN di Sarawak sebagai pembangkang.

“Oleh itu, buat masa itu kita hanya rapat dengan semua parti politik kecuali PH”, katanya.

Dalam pada itu katanya, GPS memerlukan 12 muka baharu kerana kekalahan pada PRU-14 yang lalu.

“Saya beranggapan bahawa peratus muka baharu untuk GPS adalah 30 peratus dan tidak kurang daripada 30 peratus.

“Saya berkata begitu kerana pada PRU-14 kita hanya memenangi 19 kerusi daripada 31 kerusi.

“Jadi kita perlukan 12 muka baharu kerana kita telah kalah 12 kerusi”, katanya.

Beliau yakin GPS yang akan bertanding di semua 31 kerusi Parlimen di Sarawak dapat beroleh kemenangan besar seperti yang dicapai menerusi Pilihan Raya Negeri Ke-12 (PRN-12) Disember lalu.

“Apa yang penting sekarang ialah, saya yakin (GPS) akan menang besar untuk membentuk sebuah kerajaan yang stabil kerana kita memerlukan kestabilan politik,” katanya.

See author's posts


Penghuni penjara tidak boleh keluar kenyataan berkaitan kempen PRU-15￼

MELAKA: Mereka yang sedang menjalani hukuman di penjara tidak boleh mengeluarkan sebarang kenyataan untuk tujuan berkempen sempena Pilihan Raya Umum Ke-15 (PRU-15), kata Pengarah Kanan Bahagian Dasar Kepenjaraan Jabatan Penjara Supri Hashim.

Beliau berkata, larangan itu turut termasuk bekas Perdana Menteri Datuk Seri Najib Razak.

“Setakat ini apa-apa kenyataan yang mahu dikeluarkan oleh banduan dalam penjara… sememangnya tidak dibenarkan,” katanya ketika ditemui media selepas majlis perasmian Pameran Menjangkau Abad Dinding Penjara yang disempurnakan Exco Hal Ehwal Wanita, Pembangunan Keluarga dan Kebajikan negeri Datuk Kalsom Nordin di sini, hari ini.

“Jabatan Penjara tiada kena mengena dengan politik dan kami hanya laksanakan tanggungjawab waima apa pun kerajaan yang memerintah,” kata Supri, serta menambah bahawa sebarang surat yang mahu dihantar kepada keluarga, dokumen atau apa jua urusan, akan ditapis terlebih dahulu oleh pihak Jabatan Penjara. – Bernama

See author's posts


Pemain muda membanggakan

PENGENDALI Sibu FA, Omar Mayah Mohd Abun begitu berbangga dengan prestasi pemain muda pasukan kendaliannya musim ini biarpun tidak layak ke pusingan akhir Liga SSC-FAS 2021.

Enam aksi yang telah diharungi Sibu FA dalam saingan Zon Tengah, berjaya mencatatkan tiga mata hasil daripada tiga kali seri dan tiga kekalahan.

Beliau ternyata berpuas hati dengan peningkatan aksi anak-anak buahnya ketika mengharungi saingan liga bawah umur 25 tahun musim ini, dan berdasarkan persembahan dalam enam perlawanan, Sibu FA berupaya memberi saingan kepada pasukan lawan.

Bukan sahaja keputusan yang menjadi keutamaan tetapi beliau sangat berpuas hati dengan peningkatan tahap kecergasan serta pemahaman taktikal yang ditunjukkan dalam keseluruhan permainan.

“Kami sangat bersyukur dengan prestasi dan persembahan pemain muda Sibu FA, ternyata banyak peningkatan biarpun masih ada beberapa kelemahan yang kita masih perlu perbaiki.

“Saya harap mereka mampu terus kekalkan prestasi yang sama seperti mana telah ditunjukkan dalam saingan musim ini, serta mampu berikan cabaran yang lebih baik kepada setiap pencabar bagi persiapan pasukan musim hadapan,” katanya kepada Utusan Sarawak semalam.

Omar Mayah berkata untuk persiapan Liga SSC-FAS musim 2022, beliau berharap pasukan muda Sibu FA lebih bersedia dari segi mental dan fizikal dan mahu mereka tampil dengan lebih mantap.

“Saya berharap dapat meneruskan legasi ini dan gembira kerana apa yang kami rancang buat masa ini, berjalan seperti yang kami mahukan dan juga berharap musim 2022, kami akan melihat lebih ramai bintang muda daripada bahagian Sibu mampu dihasilkan,” ujarnya.

Ditanya mengenai perlawanan terakhir menentang Sri Aman FA yang berkesudahan dengan kekalahan besar 0-7, Sabtu lalu Omar Mayah menjelaskan perancangan yang dilakukannya tidak menjadi dan anak-anak buahnya bermain di bawah tahap sebenar sehingga membolehkan jentera serangan Sri Aman FA membolosi gawang Sibu FA sebanyak tujuh kali.

“Perancangan tidak menjadi pada aksi petang itu, dan apa yang membezakan pada aksi di gelanggang lawan itu adalah Sibu FA bermain di bawah keupayaan sebenar.

“Sebagai jurulatih, saya akui Sri Aman FA bermain dengan begitu baik, mereka mempunyai barisan pemain berpengalaman yang rata-ratanya pernah menyarung jersi pasukan negeri.

“Saya bertanggungjawab atas kekalahan besar petang itu, dan tidak menyalahkan pemain seratus peratus kerana ada masa persembahan naik, dan ada masa persembahan turun,” tegasnya.

Omar Mayah menambah, bagi perancangan musim depan, beliau akan meneruskan program melatih pemain-pemain bermula daripada peringkat sekolah menengah di sekitar bahagian Sibu.

Beliau turut merakamkan jutaan terima kasih kepada Persatuan Bola Sepak Bahagian Sibu (PBBS) kerana telah memberi peluang kepada beliau mengendalikan pasukan bawah 25 tahun bagi menghadapi saingan Liga SSC-FAS 2021.

Oleh ADI SAFARMAN

See author's posts


Usaha maksimumkan pembangunan luar bandar

SARIKEI: Kerajaan Sarawak menerusi pimpinan Ketua Menteri, Datuk Patinggi Abang Johari Tun Openg sentiasa berusaha memaksimumkan pembangunan di kawasan pedalaman dan luar bandar demi untuk kepentingan negeri, demi kemudahan dan kesejahteraan rakyat.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, oleh sebab itu, Ketua Menteri sentiasa berusaha untuk mencari jalan untuk mendapatkan pendapatan yang lebih kepada

Sarawak bagi merealisasikan usaha Kerajaan Sarawak untuk melipat gandakan pembangunan di kawasan luar bandar.

“Kita dapat lihat pelbagai projek pembangunan infrastruktur yang telah diluluskan dan sedang dilaksana oleh Kerajaan Sarawak.

“Sebagai contoh kerja-kerja menaik taraf jalan pesisir, implementasi Projek Jalan Utama Kedua, jambatan-jambatan yang sudah dibina atau dalam pelaksanaan, Skim Penempatan Semula (SPS), Skim Pembesaran Kampung (SPK) dan lain-lain,” katanya.

Datu Len yang juga merupakan Ahli Dewan Undangan Negeri (ADUN) Kuala Rajang berkata demikian ketika berucap pada Majlis Penyerahan Surat Tawaran Dan Tol Skim Pembesaran Kampung Selalang Baru, bertempat di Dewan Masyarakat Kampung Selalang, pagi semalam.

Jelasnya, Kerajaan Sarawak melaksanakan projek SPS dan SPK bagi menyediakan lot-lot kediaman yang lebih selesa, terancang dan dilengkapi dengan pelbagai kemudahan asas seperti rangkaian jalan, sistem perparitan, bekalan air serta bekalan elektrik.

“Kerajaan Sarawak turut memperkenalkan dasar baharu iaitu penambahbaikan terhadap spesifikasi dan komponen intrastruktur asas di skim-skim baharu SPS dan SPK yang akan dilaksanakan.

“Projek SPS dan SPK ini lebih tersusun dengan menggunakan pendekatan baharu seperti penambahbaikan infrastruktur asas seperti jaringan jalan raya yang dahulunya hanya jalan batu, kini dinaik taraf kepada jalan berturap.

“Turut ditambahbaik ialah lot-lot yang dahulunya diagihkan tanpa ditimbus atau ditembok akan ditimbus dan sistem perparitan di dalam skim yang dahulunya hanya parit tanah telah ditambah baik dengan parit konkrit,” ujarnya.

Tambahnya, semua kos tembok, jalan bertar, parit konkrit ini akan ditanggung oleh Kerajaan Sarawak lebih kurang RM100,000 per lot.

“Satu lagi inisiatif baharu Kerajaan Sarawak dalam SPS dan SPK adalah mengurangkan kadar premium sebanyak 50 peratus bagi lot kediaman disemua SPS dan SPK adalah tidak melebih RM2,500 selot.

“Inisiatif ini dilaksanakan bagi meringankan beban rakyat berpendapatan rendah yang terlibat dalam skim-skim berkenaan untuk menyelesaikan pembayaran premium,” katanya lagi.

Turut hadir, Ahli Parlimen P.206 Tanjong Manis, Ir. Yusuf Abd Wahab, Penguasa Tanah Dan Survei Bahagian Sarikei, Thian Choon Kui, Timbalan Residen Sarikei, Abang Mohd Porkan Abang Budiman dan Pegawai Daerah Sarikei, Christopher Ranggau Unting.

Oleh EARL ANEK

See author's posts


Meningkatkan ketahanan diri sebagai ibu bapa

Penjagaan diri bukan tentang mementingkan diri sendiri. Sekiranya anda seorang ibu bapa, meluangkan masa dari jadual biasa adalah salah satu kaedah terbaik bagi meningkatkan daya tahan dan memperkuat keupayaan anda untuk mengasuh anak-anak anda.

Ibu bapa sering kali tertekan oleh tuntutan membesarkan anak-anak di mana perlu membantu dengan kerja rumah, membawa mereka ke aktiviti selepas sekolah, mengawasi temu janji doktor dan sebagainya.

Tetapi menjadi runsing bukan sebahagian daripada pekerjaan. Berikan diri anda ruang untuk mengurangkan tekanan dan gembira dalam apa jua cara yang sesuai untuk anda. Ini akan membantu meningkatkan daya tahan minda.

Perasaan runnsing dapat dielakkan. Sekiranya anda ingin mengambil langkah mundur tetapi tidak tahu apa yang harus dilakukan, pertimbangkan strategi ini sebagai jalan untuk kesejahteraan diri.

Ia tidak melibatkan banyak wang. Peluang ini tertumpu pada apa yang boleh anda lakukan di rumah sekarang atau di kawasan kejiranan anda.

Ubah perspektif

Mari kita mulakan dengan pendekatan yang boleh anda gunakan bila-bila masa dan di mana saja. Taktik berpusat untuk mendapat kawalan ketika bersaing menuntut tuntutan dan kebimbangan yang membuat anda merasa di luar kawalan.

Orang kadang kala mengalami kegelisahan setelah membiarkan kerisauan mereka meresap dan mengambil alih. Tanpa membuat usaha sedar untuk menenangkan emosi mereka, mereka mungkin melepaskan tekanan dengan cara yang tidak sihat, termasuk berhenti bersenam, makan berlebihan atau kurang makan, atau penyalahgunaan bahan.

Oleh itu, bagaimana ibu bapa dapat melepaskan diri dari tekanan, mencari perlindungan yang selamat, dan bertenaga semula? Satu jawapan adalah memecahkan masalah besar menjadi bahagian yang lebih kecil dan lebih terkawal. Ini bererti menangani cabaran, bukan menyembunyikannya. Ini juga bermaksud menghadap mereka secara langsung, satu bahagian pada satu masa. Kemungkinan lain adalah menghubungi orang lain untuk mendapatkan bimbingan dan pertolongan.

Kaunselor, pekerja sosial, dan profesional lain dapat memberikan sokongan dan cadangan. Seorang paderi, imam, atau tokoh agama yang dipercayai dapat menolong anda dengan beberapa strategi berasaskan iman untuk membolehkan anda mendapatkan pandangan baru dan kemampuan untuk menguruskan tekanan anda secara positif.

Belajar untuk membahagi. Bayangkan meletakkan setiap punca tekanan anda ke dalam salah satu bekas ini. Namakan isu-isu yang merasa terlalu kuat. Melabel cabaran anda meningkatkan ketenangan mental. Ini juga mengurangkan tekanan kerana membangkitkan kesedaran bahawa masalah dapat diatasi secara individu sementara selebihnya dapat “disimpan” dengan selamat untuk waktu yang lain.

Sebagai tambahan untuk mengubah corak pemikiran anda tentang bagaimana anda mengatasi masalah anda, penting untuk mempertimbangkan berapa banyak kekuatan yang anda berikan kepada setiap tekanan, untuk bermula. Kadang-kadang tekanan datang dari bahaya yang nyata, tetapi dalam kebanyakan kes, jumlah tekanan yang kita rasa lebih berkaitan dengan bagaimana kita memikirkannya.

Simpan jurnal

Beri diri anda ruang yang selamat untuk meluahkan perasaan. Ini adalah alat yang kuat untuk menurunkan tekanan dan mengembangkan pemikiran yang lebih tahan. Jurnal membolehkan kita melepaskan emosi sambil mengawalnya secara serentak. Setelah mereka berada di halaman, pemikiran dan perasaan kita tidak lagi harus berada di barisan depan minda kita. Kita tidak perlu bimbang dengan menulis lebih banyak lagi. Dan ini boleh menjadi sangat baik untuk kesihatan kita.

Tulislah mengenai pengalaman tertekan. Telah terbukti dapat meningkatkan kesihatan banyak orang. Salah satu sebab utama hasil positif ini adalah bahawa menulis mengubah kenangan peristiwa tertekan dan mungkin meningkatkan bagaimana orang mengatasinya. Mengkaji entri lama juga dapat membantu kita lebih reflektif.

Ia mungkin membolehkan kita belajar dari peristiwa besar dan kecil dalam hidup kita.

Menyimpan buku harian tidak patut menambah tekanan dalam hidup anda. Bukan satu kewajipan yang perlu anda penuhi setiap hari. Menulis boleh menjadi alat setiap kali anda perlu melepaskan ketegangan atau memahami emosi.

Beri kembali

Meluangkan masa untuk menjadi sukarelawan meningkatkan kesejahteraan. Untuk seketika, kita mengetepikan masalah kita sendiri dan memperoleh perspektif yang sangat diperlukan. Mungkin kita menentukan masalah kita tidak begitu buruk. Ia sering diberikan dengan bonus orang lain yang mengingatkan anda bagaimana anda dihargai.

Apabila anda memberi kembali, anda akan merasa senang untuk memberi. Kesedaran itu dapat menyelamatkan nyawa. Tindakan ketahanan utama adalah mencari orang lain apabila kita memerlukan sokongan.

Kita mencari apabila kita mengetahui orang lain mengambil berat dan mendapat sesuatu daripada perkhidmatan. Kita tidak akan mencari sekiranya kita merasa dikasihani. Apabila kita memberi, kita belajar bahawa ada baiknya menghulurkan bantuan. Ini bermaksud bahawa kita akan lebih bersedia untuk menerima ketika tiba giliran kita.

Sukarelawan adalah aktiviti yang bagus untuk dilakukan sendiri. Ia juga boleh menjadi kaedah yang bermakna untuk meluangkan masa bersama anak-anak anda. Dari pantri makanan tempatan hingga institusi agama hingga sekolah anak anda, peluang untuk menjadi sukarelawan ada di mana-mana. Sebilangan orang malah berjaya menjadikan tindakan sukarela menjadi percutian keluarga.

Begitu banyak pemikiran kita yang merosakkan diri bermula dengan kata-kata seperti “Saya tidak pernah” atau “Saya tidak boleh.” Tidak ada ruang untuk kemajuan ketika kita melemahkan harapan dengan cara ini. Belajar untuk menambahkan kata transformatif “belum” ke akhir pemikiran anda. “Saya tidak dapat menyelesaikan masalah ini” menjadi “Saya belum dapat menyelesaikan masalah ini.” Harapan dan kemungkinan dikembalikan.

Memanfaatkan teknik ini mempunyai kelebihan yang luar biasa dan tidak dijangka. Anda menjadi model kepada anak-anak anda bagaimana mengembangkan kemahiran baru untuk menghadapi cabaran. Dan itu juga akan membantu mereka membina minda yang lebih berdaya tahan.

Oleh Cherly Law

See author's posts


PM SEGERAKAN BKC

KUALA LUMPUR: Bantuan Khas C-19 (BKC) akan dibayar secara berperingkat dengan bayaran Fasa Satu dikreditkan mulai 6 September dan dijangka selesai pada 10 September.

Perdana Menteri Datuk Seri Ismail Sabri Yaakob dalam kenyataan semalam berkata, dana berjumlah RM3.1 bilion telah disalurkan kepada institusi perbankan yang berkaitan semalam.

Katanya, beliau mengambil maklum isu kelewatan bayaran BKC yang sepatutnya dilaksanakan pada bulan lepas dan berikutan itu, beliau telah mengarahkan Kementerian Kewangan menyegerakan pembayaran.

“Saya sentiasa peka terhadap keluh-kesah rakyat dan berharap pembayaran BKC ini sedikit sebanyak mampu meringankan beban rakyat yang terkesan akibat Covid-19,” katanya.

BKC akan memanfaatkan seramai 10 juta penerima yang terdiri daripada kategori miskin tegar, B40 dan M40 serta golongan bujang yang berkelayakan.

BKC merupakan sebahagian daripada inisiatif Pakej Perlindungan Rakyat dan Pemulihan Ekonomi (PEMULIH), selain bayaran tambahan kepada pakej rangsangan ekonomi.

Pada 28 Jun lalu, kerajaan mengumumkan Pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik Covid-19.

Ismail Sabri berkata, proses pengkreditan bayaran bagi fasa seterusnya akan dilaksanakan mengikut jadual yang ditetapkan.

Tarikh pembayaran BKC Fasa Dua dan Fasa Tiga akan diumumkan Kementerian Kewangan kelak.

“Kerajaan terus komited dalam memastikan kesejahteraan Keluarga Malaysia terutamanya kumpulan sasar,” katanya.

BKC layak diterima golongan miskin tegar dan B40 dengan jumlah pendapatan RM5,000 dan ke bawah untuk isi rumah dan warga emas, serta bujang dengan pendapatan RM2,500 dan ke bawah, berdasarkan kriteria kelayakan Bantuan Prihatin Rakyat (BPR 2021).

Sementara itu, golongan M40 yang melaporkan cukai pendapatan dengan jumlah pendapatan RM5,001 hingga RM9,000 untuk isi rumah dan RM2,501 hingga RM5,000 untuk bujang, juga layak menerima BKC.

Di bawah BKC, kategori miskin tegar, isi rumah akan menerima RM1,300; warga emas sebatang kara (RM500) dan bujang (RM500).

Bagi kategori B40, isi rumah akan menerima RM800, warga emas sebatang kara (RM200) dan bujang (RM200) manakala kategori M40, isi rumah layak menerima RM250, warga emas sebatang kara (RM100) dan bujang (RM100). -Bernama

See author's posts


Buku bantu masyarakat fahami kawalan kendiri

MUAR: Buku Pembudayaan Norma Baharu Dalam Komuniti Bagi Mencegah Penularan Covid-19 yang dilancarkan semalam, diharapkan dapat membantu masyarakat memahami erti kawalan kendiri dalam memerangi pandemik itu, kata pemimpin masyarakat.

Penghulu Kanan Daerah Muar Ariffpudin Abdul Latif berkata, dengan adanya bahan rujukan berkenaan, ia akan memudahkan masyarakat dalam menyertai kerajaan, untuk terus menangani wabak Covid-19 ini.

Dia mengharapkan agar buku berkenaan dapat diedarkan secepat yang mungkin, sekali gus membolehkan masyarakat mengetahui dengan lebih jelas, peranan mereka untuk memerangi wabak berkenaan.

“Saya lihat buku ini agak mudah difahami dan dengan gambar yang dipaparkan, turut mampu menarik terutamanya golongan kanak-kanak untuk membacanya,” katanya kepada Bernama selepas majlis pelancaran kempen dan buku berkenaan di Kompleks Sukan Pagoh, di sini semalam.

Sementara itu, Penghulu Pejabat Daerah Muar Norhisham Mohamad berkata, dengan adanya buku berkenaan, ia akan membantu mengingatkan kepada orang ramai untuk mengamalkan beberapa kaedah yang perlu dilakukan, ketika Perintah Kawalan Pergerakan Pemulihan (PKPP) ini.

“Jika sebelum ini ketika awal-awal penularan Covid-19, kita sering diingatkan kepentingan memakai pelitup muka dan kepentingan menjaga jarak, namun setelah kes wabak berkurangan, ada sesetengahnya telah lupa dan buku ini boleh membantu memberikan peringatan,” katanya.

Dalam pada itu, seorang pekerja swasta Nur Aishah Zainal Abidin berkata, bahan bacaan dan rujukan itu penting ketika ini, kerana ada sesetengahnya sudah mula alpa walaupun kes Covid-19 masih belum tamat.

“Saya harap buku ini akan mampu memberikan kesedaran kepada umum agar peranan masing-masing untuk mengelakkan wabak ini dari terus menular. Walaupun kes sudah berkurangan, tetapi ia masih mampu merebak semula sekiranya seluruh masyarakat leka,” kata penulis berusia 32 tahun itu.

Buku tersebut yang memuatkan konsep pembudayaan norma baharu dan strategi kerajaan ketika PKPP, dilancarkan Perdana Menteri Tan Sri Muhyiddin Yassin semalam.

Buku 26 muka surat itu yang diterbitkan Kementerian Kesihatan turut memaparkan tindakan yang perlu diambil baik dari sudut orang perseorangan, keluarga dan komuniti, sepanjang tempoh pelaksanaan PKPP. – Bernama

See author's posts